**NACRT PLANA RAZVOJA OPŠTINE ADA ZA PERIOD OD 2021. DO 2027. GODINE**

**Sadržaj:**

**UVODNA REČ PREDSEDNIKA OPŠTINE ADA**

1. **KONTEKST I PROCES IZRADE PLANA RAZVOJA OPŠTINE ADA ZA PERIOD OD 2021- DO 2027. GODINE**
2. **PROFIL OPŠTINE ADA**
3. **VIZIJA RAZVOJA OPŠTINE ADA**
4. **PRIORITETNI CILJEVI OPŠTINE ADA**
5. **MERE ZA DOSTIZANJE PRIORITETNIH CILJEVA**
6. **OKVIR ZA SPROVOĐENJE, PRAĆENJE SPROVOĐENJA, IZVEŠTAVANJE I VREDNOVANJEPLANA RAZVOJA**

**UVODNA REČ PREDSEDNIKA OPŠTINE ADA**

U nameri da kvalitetno i odgovorno izvrši svoje zakonom propisane obaveze, opština Ada je 16. septembra 2020. godine, u skladu procedurama propisanim Zakonom o planskom sistemu Republike Srbije, inicirala izradu Plana razvoja opštine Ada za period od 2021. do 2027. Godine, koji se u pravnoj formi nacrta nalazi pred Vama. Opštinski organi u procesu izrade NacrtaPlana razvoja opštine Ada za period od 2021. do 2027. godine su odlično sarađivali, ostvarena je potpuna komunikacija i podrška i nije bilo dilema oko postizanja saglasnosti oko planiranja rešavanja najbitnijih pitanja opštine u narednih sedam godina. Ceo proces izrade Nacrta Plana bio je transparentan i građani su imali mogućnost da preko internet prezentacije opštine i u komunikaciji sa narodnim predstavnicima u svim opštinskim ogranima prate i dobijaju informacije o izradi Nacrta Plana razvoja.

Vizija razvoja naše opštine je da 2027. godine ona bude lokalna samouprava koja je bezbedna i sigurna, u kojoj su preduzetništvo i preduzetnička kultura razvijeni, komunalne usluge unapređene i omogućavaju lak i jednostavan pristup svemu što olakšava i obezbeđuje udoban život građana (pristup vodi, kanalizaciji, električnoj energiji, gasu, internetu i dr.). Deo vizije je i da u 2027. godini naša opština bude prepoznata i atraktivna investiciona destinacija, sa većom saobraćajnom dostupnošću i bez nezaposlenih.

Da bismo dostigli željenu viziju i ostvarili prioritetne ciljeve nisu dovoljna samo budžetska sredstva kojima raspolaže opština Ada jer su ciljevi ambiciozno postavljeni i jer želimo da naša opština bude primer razvoja na nivou AP Vojvodine. Nacrto Planom razvoja predlažemo da opština koristi i druge dostupne izvore finansiranja: sredstva AP Vojvodine i Repulike Srbije, kao i sredstva poslovnog sektora, firmi i kompanija koje žele da investiraju u našu opštinu kroz projekte javno-privatnog partnerstva. Potrebno je da se diversifikuju troškovi razvoja, da se podeli uloga između finansijera realizacije uspostavljene vizije i ciljeva razvoja opštine Ada.

Pozivam vas da u svojstvu građana, predstavnika civilnog društva ili poslovnog sektora ili kao deo zainteresovane javnosti učestvujete u otvorenom procesu sprovođenju javne rasprave, koja će usled još uvek bezbednosno nesigurnih uslova pandemije biti organizovana on-line. Vaše pravo kao građana opštine je da popunite upitnike i izrazite svoje mišljenje o predloženim pravcima razvoja opštine iż Nacrta Plana razvoja. O svakom predlogu građana, udruženja građana, pravnih lica i preduzetnika će biti vođena ozbiljna i argumentovana rasprava a stavovi o iznetim predlozima biće sastavni deo Izveštaja o sprovedenoj javnoj raspravi o Nacrtu Plana razvoja opštine Ada za period od 2021. do 2027. godine. Izveštaj će biti javno dostupan dokument, čime opština Ada želi da pokaže i dokaže potpunu transparentnost rada i uključenost građana u procese donošenja odluka na nivou opštine.

Naš jedan veliki posao je završen, a kada dokument bude, uz komentare, sugestije i preporuke građana i zainteresovane javnosti finalizovan nakon sprovedene javne rasprave i usvojen od strane nadležnog organa, Skupštine opštine Ada, tek tada započinje naš još ozbiljniji i politčki i socijalno odgovorniji posao: dugotrajan rad na realizaciji vizije i “oživotvorenju” opštinskih ciljeva i prioriteta.

Predsednik opštine

Zoltan BILICKI

1. **KONTEKST I PROCES IZRADE PLANA RAZVOJA OPŠTINE ADA ZA PERIOD OD 2021. DO 2027. GODINE**

Plan razvoja opštine Ada za period od 2021. do 2027. godine ( u daljem tekstu: Plan razvoja) je sveobuhvatni dokument razvojnog planiranja opštine koji definiše viziju, prioritetne ciljeve razvoja i mere za dostizanje definisanih ciljeva. Svrha ovog dokumenta je da identifikuje probleme opštine, definiše razvojne ciljeve i mere uz optimalno i racionalno korišćenje resursa i potencijala koji će omogućiti održivi i kvalitetniji razvoj opštine. Plan razvoja je rezultat saradnje i konsenzusa svih aktera u opštini – predstavnika javnog, civilnog i poslovnog sektora. Plan razvoja predstavlja zajednički i organizovani odgovor na identifikovane potrebe opštine Ada i programski okvir za dalje planiranje razvoja opštine kroz donošenje dokumenata javnih politika – strategija, programa, koncepata politike i akcionih planova.

Plan razvoja obuhvata sledeće razvojne aspekte odnosno razvojne oblasti: ekonomski razvoj, društveni razvoj i urbani razvoj i zaštitu životne sredine. Izrađen je kao programski okvir za definisanje ciljeva, sinergiju lokalnih organizacionih kapaciteta svih aktera na nivou opštine Ada i predstavlja sistemski odgovor na buduće izazove razvoja opštine. Plan razvoja predstavlja nezaobilaznu i zakonom utemeljenu osnovu za kontinuirano planiranje razvoja opštine u budućnosti i usvajanje drugih strateških i programskih dokumenata, kao i osnovu za konzistentnost u realizaciji navedenih dokumenata.

U procesu izrade Plana razvoja, posebna pažnja posvećena je usklađenosti Plana razvoja sa smernicama, ciljevima, zadacima i aktivnostima koji proističu iz hijerarhijski viših dokumenata razvojnog planiranja (strategije, programi i akcioni planovi Republike Srbije i AP Vojvodine, važeći zakonodavni okvir i sa važećim opštinskim planskim dokumentima.

U skladu sa članom 9. Zakona o planskom sistemu Republike Srbije, Plan razvoja obuhvata period od 2021. do 2027. Godine. Posle usvajanja Plana razvoja opština će inicirati izradu Srednjoročnog plana za period od 2022. do 2024. godine, kako bi se ispunila zakonska obaveza opštine propisana u članu 25. Zakona o planskom sistemu Republike Srbije i obezbedio unutrašnji pravni okvir za finansiranje realizacije prioritetnih ciljeva i mera. Posle usvajanja Plana razvoja, opština Ada pristupiće izradi sektorskih strategija razvoja, programa razvoja, koncepata politike i akcionih planova.

Plan razvoja je pripremljen na osnovu dostupnih dokumenata viših nivoa vlasti, planova, programa, odluka i akata opštine Ada i na osnovu sprovedenog konsultativnog procesa. U pripremi Plana razvoja korišćene su i analize i dokumenti, pripremljeni u prethodnom period, a koje se odnose na ključne razvojne oblasti, a pre svega Strategije održivog razvoja opštine Ada 2010.-2019. (septembar 2009. godine).

Poštujući definisane okvire, propisane u članu 9. Zakona o planskom sistemu Republike Srbije, Plan razvoja opštine Ada sadrži sledeće elemente:

* Profil opštine (pregled i analiza postojećeg stanja);
* Viziju – željeno stanje u 2027. godini;
* Prioritetne ciljeve razvoja;
* Pregled i kratak opis odgovarajućih mera;
* Okvir za sprovođenje, praćenje sprovođenja, izveštavanje i vrednovanje Plana razvoja.

Opština Ada je u cilju izrade Plana razvoja obrazovala tri radne grupe za pripremu podataka i komunikaciju sa konsultantskom kućom “CEE Development” iz Novog Sada, koja je izradila Plan razvoja. Opština Ada je obrazovala tri radne grupe: Radnu grupu za oblast: Ekonomski razvoj; Radnu grupu za oblast : Društveni razvoj i Radnu grupu za oblast : Urbani razvoj i zaštita životne sredine. Navedene radne grupe izvršile su analizu postojećeg stanja, pribavile potrebne podatke, dokumenta i informacije i u saradnji sa eksternom organizacijom aktivno radile na izradi Plana razvoja. Tokom izrade Plana razvoja primenjena su načela transparentnosti, konsenzusa i jednakosti, uključeni su institucionalni, socijalni i privredni akteri, u cilju zajedničke identifikacije problema, definisanja razvojnih potreba, potencijala i ciljeva razvoja.

Prilikom izrade Plana razvoja poštovana su sledeća načela: načelo ekonomičnosti, načelo finansijske održivosti, načelo realističnosti, načelo relevantnosti i pouzdanosti, načelo kontinuiteta planiranja, načelo proporcionalnosti, načelo prevencije i predostrožnosti, načelo jednakosti i nediskriminacije, načelo koordinacije i saradnje, načelo javnosti i partnerstva, načelo odgovornosti, načelo vremenske određenosti i načelo integralnosti i održivog rasta i razvoja.

**2. PROFIL OPŠTINE ADA**

**2.1 POLOŽAJ OPŠTINE**

Opština Ada se nalazi na severu Autonomne pokrajine Vojvodine, na desnoj strani reke Tise. U teritorijalno-administrativnoj podeli Republike Srbije pripada Srednje-banatskom upravnom okrugu, sa sedištem u gradu Kikindi. Graniči se sa opštinama Senta, Čoka, Novi Bečej i Bačka Topola i sa gradom Kikindom. Površina opštine iznosi 228,6 km2. Opština ima solidan stepen saobraćajne dostupnosti: kroz naseljena mesta Ada i Mol prolazi Regionalni put R-122, nalazi se istočno od autoputa E 75 i lokalnim putem (preko naselja Utrina, konekcija preko Svetlićeva i Bačke Topole) povezana sa auto-putem i ovom saobraćajnicom ostvaruje vezu sa međunarodnim putevima.

**2.2. ISTORIJAT OPŠTINE**

Opština ima značajnu prošlost potvrđenu obimnim arheološkim istraživanjima (identifikovane naseobine sa ostacima grnčarije i oružja iz vremena neolita). Na prostoru opštine su tokom istorije živeli mnogi narodi, a prvi pisani dokazi potiču iz srednjevekovnih svetovnih i crkvenih dokumenata, pre svega iz Katoličke nadbiskupije i turskih deftera. Asonjalfalva i Banjfalva – Banovce se prvi put pominju u zvaničnim dokumentima 1198. godine, a Kiš Ada 1308. godine. Posle pada turske vlasti, Ada (tadašnji naziv: Ostrova) ušla je u sastav Potiske vojne granice, a 1751. godine je formiran Potiski krunski okrug. Plemićke titule, usled niza okolnosti koje su bile vezane za iseljavanja i doseljavanja Srba u XVIII veku, u Adi je dobila porodica Nikole Dudvarskog a u Molu porodica Karakašević i Ostoje Kubure. Usled nedostatka radne snage u drugoj polovini XVIII veka organizovana je kolonizacija katoličkim stanovništvom. U sedmoj i osmoj deceniji XVIII veka stanovništvo opštine su činili Mađari, Slovaci, Srbi,Bunjevci i Jevreji. Pravoslavno stanovništvo je u XVI veku imalo svoju crkvu. Što se tiče sakralnihobjekata, prvi hram od čvrstog materijala sagradila je Katolička crkva 1759. godine.

Administrativni status slobodne poljoprivredne varoši Ada je dobila 1835. godine. Mol, sadašnje naseljeno mesto u opštini Ada, nezavisnost od krunskog okruga otkupilo je 1870. godine. Time je Mol stekao status samostalne opštine. U vreme Austro-ugarske monarhije– druga polovina XIX veka beleži se intenzivan razvoj Ade i Mola : razvoj cehovskih i zanatlijskih udruženja, zameci razvoja industrije; regulisanje rečnih tokova; gradnja puteva; gradnja železnice i uspostavljanje poštanskog i telegrafskog saobraćaja. Kraj XIX veka obeležen je rastom broja stanovnika i funkcionisanjem školskog sistema na mađarskom srpskom i hebrejskom jeziku. U drugoj polovini XIX veka zabeležen je značajan kulturni razvitak opštine koji se ogledao u osnivanju kulturnih društava, čitalačkih klubova. Komunalni razvoj je u posmatranom periodu podrazumevao uspostavljanje osnovne javne rasvete, postavljanje uličnih petrolejki, a započeo je i razvoj bolničkog sistema i pojačana briga za javno zdravlje. Na početku XX veka, područje Ade i Mola imalo je 20.000 stanovnika, sa značajnim natprosečnim brojem pismenih stanovnika. Posle I Svetskog rata, Ada i Mol ulaze u sastav Kraljevina Srba, Hrvata i Slovenaca (SHS) i do II Svetskog rata zadržavaju status odvojenih opština. U periodu između dva rata u Adi se beleži intenzivni razvoj zanatstva i trgovine, dok je Mol bio pretežno poljoprivredno mesto. Sa promenom matične države i političkog režima posle 1918. godine, stvoreni su uslovi za gradnju velelepne pravoslavne crkve, sagrađene po uzoru na Crkvu Svetog Đorđa na Oplencu. Pokrovitelj izgradnje crkve bio je kralj Aleksandar I Karađorđević. U toku II svetskog rata beleže se ozbiljne strahote, stradanje stanovništva (najviše Jevreja), kojih danas i nema među stanovnicima opštine. U periodu Socijalističke federativne republike Jugoslavije (SFRJ) izvršena je bitna administrativno-upravna intervencija: delovi Mola su pripojeni opštini Ada kroz organizaciju neposrednog izjašnjavanja građana. Opštini Adi nisu pripojena tri naseljena mesta Mola (Njegoševo, Molski Gunaroš i Svetlićevo). Komunistički period razvoja opštine Ada pre svega karakterišu razvoj metalske industrije i intenzivan razvoj poljoprivrede. U poslednjoj fazi komunističkog perioda SFRJ (kraj sedamdesetih i osamdesete godine XX veka) opština Ada je bila jedan od najjačih centara male privrede i preduzetništva u oblasti metala i proizvodnje trikotaže.

**2.3 DEMOGRAFIJA**

***2.3.1 Opšti podaci o stanovništvu opštine***

Broj stanovnika opštine Ada je u stalnom trendu pada u poslednjih trideset godina. Prema poslednje dostupnim podacima Republičkog zavoda za statistiku („Opštine i regioni u Republici Srbiji“; Beograd, 2019; odeljak: Opšti podaci na dan 30.06.2018. godine) opština ima ukupno 15.943. stanovnika. U poređenju sa poslednjim zvaničnim podacima sa popisa stanovništva, kada je opština imala ukupno 16.991 stanovnika, broj stanovnika opštine je za posmatrani period opao za ukupno 1048 stanovnika.

U tabeli prikazujemo broj stanovnika opštine Ada u periodu 1991-2021. godine:

|  |  |  |
| --- | --- | --- |
| **Godina** | **Izvor procene – podatka** | **Broj stanovnika opštine**  (izražen u brojevima) |
| 1991 | Zvaničan državni popis SFRJ | **21.120** |
| 2002 | Zvaničan državni popis SRJ | **18.994** |
| 2011 | Zvaničan državni popis SRJ | **16.991** |
| 2013 | Procene nadležnog organa za statistiku – RZS (na dan 30.6) | **16.715** |
| 2015 | Procene nadležnog organa za statistiku – RZS(na dan 30.6) | **16.400** |
| 2018 | Procene nadležnog organa za statistiku – RZS(na dan 30.6) | **15.943** |

Uočljivo je da je broj stanovnika opštine u poslednjih trideset godina smanjen za 30% (ukupno 6.177 stanovnika). Najveće smanjenje broja stanovnika opštine beleži se u periodu od 1991. do 2002. godine (3.126 stanovnika, odnosno više od polovine ukupnog broja smanjenja stanovnika u tridesetogodišnjem periodu). Razlog smanjenja broja stanovnika u ovom periodu su dezintegracija SFRJ, ratovi na prostoru republika bivše Jugoslavije, period sankcija, pad životnog standarda i drugi.

U prve dve decenije tekućeg veka, počev od zvaničnog popisa sprovedenog 2002. godine, broj stanovnika opštine je opao sa 18.994 na 15.943 stanovnika (3.051 stanovnik u peirodu od 15 godina) su sledeći: spori oporavak privrede države, nedovoljna podrška svih nivoa vlasti stanovništvu, otvaranje granica, početak i sprovođenje procesa pridruživanja Evropskoj uniji i uvećane mogućnosti odlaska stanovnika u Mađarsku, imajući u vidu većinsku nacionalnu pripadnost stanovništva opštine.

U poređenju sa opštim tridesetegodišnjim trendom smanjenja broja stanovnika opštine, period od 2013. do 2018. godine može se oceniti periodom stabilizacije smanjenja broja stanovnika (smanjenje za 1.768. stanovnika).

Generalno posmatrano, opština se u demografskoj oblasti kontinuirano suočava sa negativnim demografskim trendovima i ne identifikuju se ozbiljnije mogućnosti za trajniji, urgentniji i vidljiviji uticaj na ove trendove.

***2.3.2 Nacionalna i religijsko-konfesionalna struktura stanovništva opštine***

Prema podacima poslednje sprovedenog popisa stanovništva na teritoriji opštine Ada apsolutnu većinu stanovnika čine građani mađarske nacionalnosti. Mađarsko stanovništvo zastupljeno je sa ukupno 58,9%, dok su stanovnici srpske nacionalnosti, kao drugi po broju stanovnika zastupljeni u nacionalnoj strukturi sa ukupno 17.4%.

U poređenju sa popisom sprovedenim pre popisa stanovništva 2011. godine (popis sproveden 2002. godine) primetan je trend smanjenja pripadnika dva većinska narodna manjeg intenziteta u ukupnoj strukturi stanovništva. Procentualno posmatrano u strukturi ukupnog broja stanovnika opštine, broj pripadnika mađarske nacionalnosti smanjen je sa 75,4% na 58,9%, dok je broj pripadnika sprske nacionalnosti smanjen sa 17,5% na 17,4%.

U tabeli prikazujemo nacionalnu strukturu stanovnika opštine Ada, za osam najbrojnijih nacionalnih zajednica u periodu 2002 – 2011, prema podacima iz popisa sprovedenog od strane RZS:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Popis** | **Mađari** | **Srbi** | **Romi** | **Hrvati** | **Slovaci** | **Jugosloveni** | **Albanci** | **Muslimani** | **Ostalo** |
| 2011 | 21.576 | 2.956 | 323 | 50 | 18 | 51 | 25 | 9 | 697 |
| 2002 | 14.558 | 3.324 | 277 | 66 | 14 | 275 | 38 | 19 | 408 |

* Rubrika ostalo podrazumeva i lica koja se nizu izjasnila o nacionalnoj pripadnosti.

Opština Ada je vekovna multi-etnička zajednica, u kojoj u brojevima manjim od navedenim u prethodnoj tabeli žive i pripadnici sledećih nacionalnih zajednica: Crnogorci, Bošnjaci, Bunjevci, Vlasi, Rumuni, Rusini, Slovenci i Ukrajinci. Opština Ada je više-nacionalna zajednica, primer i model duhovnog i civilizacijskog miljea saradnje nacija. Različite nacionalnosti stanovnika su značajno bogatstvo i kulturni resurs opštine, koji zajednički grade specifični duh i imidž lokalne zajednice, promovišući suživot, toleranciju i međusobno poštovanje.

Kada je u pitanju versko-konfesionalna pripadnost stanovništva opštine prema podacima iz popisa sprovedenog 2011. godine od ukupno tada registrovanih 16.991. stanovnika, 94.6% stanovnika se izrazilo o svojoj versko-konfesionalnoj pripadnosti. Najbrojniju religijsku zajednicu, s obzirom na broj stanovnika ima rimo-katolička crkva. Broj građana opštine koji se izjasnio da je rimo-katoličke veroispovesti je 12.942 građana, dok je posle rimo-katoličke, na teritoriji opštine najzastupljenija pravoslavna veroispovest stanovništva,sa ukupno 3.193. građana.

U tabeli prikazujemo registrovano stanovništvo opštine iz 2011. godine po religijsko-konfesionalnoj pripadnosti:

|  |  |
| --- | --- |
| **Ukupan broj stanovnika opštine koji su se izjasnili o ličnoj verskoj pripadnosti** | **Broj stanovnika koji pripadaju određenoj veroispovesti na teritoriji opštine** |
| Rimo-katolička veroispovest | 12.942 |
| Grčko-pravoslavna veroispovest | 3.193 |
| Protestantska veroispovest | 191 |
| Ostale hrišćanske veoispovesti | 8 |
| Islamska veroispovest | 4 |

**2.4 PRIVREDA**

***2.4.1 Zaposlenost na teritoriji opštine***

Na teritoriji opštine ukupan broj zaposlenih, prema podacima na dan 31.12.2019. godine, je 4.265 lica. Učešće mladih starosti između 15 i 28 godina u ukupnom broju zaposlenih je 16,5%, a broj zaposlenih na teritoriji opštine na 1000 stanovnika je 270. U poređenju sa podacima iz iste oblasti koji se odnose na Severno-banatski okrug, vezano za broj zaposlenih, broj zaposlenih sa teritorije opštine učestvuje u broju zaposlenih na nivou od 11%. Beleže se pozitivnije tendencije između opštine Ade i proseka Severno-banatskog okruga kada su u pitanju druge dve značajne kategorije (statistički pokazatelji) zaposlenosti: opština Ada ima manji broj zaposlenih lica starosti između 15 i 28 godina u ukupnom broju zaposlenih u odnosu na prosek broja zaposlenih lica ove kategorije na teritoriji okruga (u Adi je procenat zastupljenosti u ukupnom broju zaposlenih lica ove starosne dobi, 16,5% dok je na nivou okruga manji. 15,8%), a takođe broj zaposlenih na 1000 stanovnika je značajno veći od broja zaposlenih na 1000 stanovnika na teritoriji okruga (u Adi na 1000 stanovnika zaposleno je 270 lica, dok je na nivou okruga na 100 stanovnika zaposleno manje: 248 stanovnika).

U narednoj tabeli prikazujemo broj zaposlenih lica na sva tri nivoa političke vlasti, uključujući i nivo administrativno-teritorijalne podele Republike Srbije (upravno-administrativne okruge).

*Tabela: Pregled broja zaposlenih lica na teritoriji Republike Srbije, AP Vojvodine, Severno-banatskog okruga i opštine Ade, po kategorijama ukupnog broja zaposlenih, učešća mladih od 15 do 28 godine starosti u ukupnom broju zaposlenih i broja zaposlenih na 1000 stanovnika.*

|  |  |  |  |
| --- | --- | --- | --- |
| **Nivo političke vlasti** | **Ukupan broj zaposlenih**  **(u brojevima zaposlenih)** | **Učešće lica starosti od 15 do 28 godina u ukupnom broju zaposlenih (u %)** | **Broj zaposlenih na 1000 stanovnika**  **(u %)** |
| Republika Srbija | 2,173,135 | 15,5 | 313 |
| AP Vojvodina | 577.746 | 16,2 | 312 |
| **Opština Ada** | **4265** | **16,5** | **270** |
| Administrativno-teritorijalni nivo: Severno-banatski upravni okrug | 38.507 | 15,8 | 248 |

***2.4.2 Struktura privrednog sektora i zaposlenost prema oblastima privrede i opštini rada zaposlenih***

Najveći broj zaposlenih na teritoriji opštine Ada zaposlen je u pravnim licima, prerađivačkoj industriji, kao preduzetnici i pružaoci usluga u samostalnim delatnostima, trgovini na veliko i malo, kao individualni poljoprivrednci, u oblasti obrazovanja i u oblasti zdravstvenog sistema i socijalne zaštite.

U poređenju dominantne strukture sektora najveće zaposlenosti između opštine Ada i Severno-banatskog okruga, najveća zastupljenost opštine je u sledećim sektorima – oblastima rada; preduzetništvo (manje od petine zaposlenih sa teritorije okruga je zaposleno na teritoriji opštine Ada: 1095 u Adi, 5.634 na teritoriji okruga), prerađivačka industrija (nešto malo manje od petine zaposlenih sa teritorije okruga je zaposleno na teritoriji opštine Ada: 2.432 lica u Adi, a na teritoriji okruga ukupno 12.654), kod registrovanih individualnih poljoprivrednika (svaki sedmi na teritoriji okruga radi na teritoriji opštine Ada), u oblasti pravnih lica (svako osmo pravno lice sa teritorije okruga delatnost obavlja i radi na teritoriji opštine Ada) i oblasti obrazovanja (svaki deseti zaposleni u ovoj oblasti rada sa teritorije Severno-banatskog okruga zaposlen je na teritoriji opštine Ada).

Ukupan broj zaposlenih, po subjektima, sektorima i broju zaposlenih na teritoriji opštine Ada prikazujemo u sledećoj tabeli

*Tabela: Pregled broja, oblasti- vrste delatnosti zaposlenih na teritoriji opštine Ada, na dan 31.12.2019. godine*

|  |  |  |
| --- | --- | --- |
| **Redni broj** | **Oblast delovanja subjekata u sektoru privrede na teritoriji opštine Ada** | **Broj zaposlenih** |
| **1** | **Pravna lica** | **3308** |
| **2** | **Preduzetnici i samostalne delatnosti** | **1095** |
| 3 | Poljoprivreda | 16 |
| 4 | Rudarstvo | 2 |
| **5** | **Prerađivačka industrija** | **12.654** |
| 6 | Snabdevanje električnom energijom, gasom i parom | 5 |
| 7 | Snabdevanje vodom | 27 |
| **8** | **Građevinarstvo** | **87** |
| **9** | **Trgovina na veliko i malo** | **637** |
| 10 | Saobraćaj i skladištenje | 126 |
| 11 | Smeštaj i ishrana | 89 |
| 12 | Informisanje i komunikacije | 40 |
| 13 | Finansijsko poslovanje i osiguranje | 35 |
| 14 | Poslovi u oblasti nekretnina | 1 |
| 15 | Inovacione i tehničke delatnosti | 114 |
| 16 | Administrativne i pomoćne uslužne delatnosti | 42 |
| 17 | Državna uprava i obavezno socijalno osiguranje | 147 |
| **18** | **Obrazovanje** | **261** |
| 19 | Zdravstvena zaštita i socijalna politika | 219 |
| 20 | Umetnost, zabava i rekreacija | 33 |
| **21** | **Ostale uslužne delatnosti** | **88** |
| **22** | **Registrovani individualni poljoprivrednici** | **334** |

***2.4.3 Nezaposlenost***

Stepen nezaposlenosti u opštini Ada je izuzetno nizak. Na dan 31.12.2019. godine na teritoriji opštine je registrovano svega 388 nezaposlenih lica, što predstavlja svega 5,64% nezaposlenih lica sa teritorije Severno-banatskog okruga. Na teritoriji opštine živi svega 0,38% nezaposlenih lica cele teritorije AP Vojvodine i svega 0,07% nezaposlenih lica sa teritorije Republike Srbije.

Broj nezaposlenih lica na teritoriji opštine Ada je 25 nezaposlenih na 1000 stanovnika, i u tom kriterijumu opština je šampion Severno-banatskog upravnog okruga. Podatke o broju nezaposlenih na 1000 stanovnika sa teritorija opština Severno-banatskog upravnog okruga prikazujemo u sledećoj tabeli.

*Tabela: Broj ukupno nezaposlenih lica i broj nezaposlenih lica na 1000 stanovnika u opštinama Severno-banatskog okruga na dan 31.12.2019. godine*

|  |  |  |
| --- | --- | --- |
| **Jedinica lokalne samouprave – opština – grad** | **Broj nezaposlenih lica ( u brojevima)** | **Broj nezaposlenih lica na 1000 stanovnika** |
| Opština Ada | 388 | 25 |
| Grad Kikinda | 2.943 | 54 |
| Opština Kanjiža | 1.196 | 51 |
| Opština Novi Kneževac | 749 | 73 |
| Opština Senta | 940 | 43 |
| Opština Čoka | 663 | 65 |

Problematična je činjenica da opština Ada i pored malog i sa stanovišta lokalnog ekonomskog razvoja marginalnog broja nezaposlenih lica ima izrazito nepovoljnu strukturu nezaposlenih lica. Od ukupno 388 nezaposlenih lica u Adi, više od polovine nezaposlenih je bez ikakvih kvalifikacija (222 lica, odnosno 57,2%). Ipak, ovaj problem je rešiv imajući u vidu mogućnosti budžetskog finansiranja dokvalifikacije ili prekvalifikacije nezaposlenih, u skladu sa potrebama tržišta rada.

***2.4.4 Opštinske investicije u lokalni ekonomski razvoj Ade***

Ulaganje u lokalni ekonomski razvoj odnosno u opremanje industrijske zone, podršku zapošljavanju i preduzetništvu predstavljalo je u poslednje četiri godine snažnu osnovu koja je za rezultat dala nisku nezaposlenost, značajna ulaganja u ekonomiju i podršku investicijama u opštini i povećavanje zaposlenosti u ključnim sektorima za razvoj lokalne privrede.

Ukupna budžetska ulaganja u okviru programa: Lokalni ekonomski razvoj (dalje: LER), u periodu od 2018. do 2021. godine iznosila su 98,25 miliona dinara, a najveća budžetska izdvajanja beleže se u 2019. godini kada je uloženo 48,16 miliona dinara u oblast LER-a. U 2021. godini je planirano u predmetnom periodu (2018-2021. godina) najmanje budžetsko izdvajanje za podršku LER-u pre svega zbog ranijih visokih ulaganja budžetskih sredstava u ovu oblast.

U tabeli prikazujemo budžetska izdvajanja za LER za period od 2018. do 2021. godine, sa apostrofiranjem vrste budžetskog ulaganja.

Tabela: Pregled budžetskog finansiranja programa LER-a opštine Ada u periodu 2018-2021. godina ( u nominalnim iznosima, po godinama i u procentima u odnosu na ukupni ukupni budžet – rashodna strana)

|  |  |  |  |
| --- | --- | --- | --- |
| **Godina** | **Ukupni budžetski rashodi za LER ( u milionima dinara)** | **Udeo budžetskih izdataka za LER u ukupnom budžetu opštine (u %)** | **Dva najznačajnija programa koja su finansirana u predmetnoj godini** |
| 2021 | 14,66 | 2,1 | Mere aktivne politike zapošljavanja (1,3%)  Podrška LER i preduzetništvu (0,5%) |
| 2020 | 22,22 | 2,8 | Podrška LER i promocija preduzetništva (1,3%)  Izgradnja trafostanice i infrastrukture u industrijskoj zoni (1,3%) |
| 2019 | 48,16 | 5,0 | Podrška LER i promocija preduzetništva (3,2%)  Izgradnja trafostanice i infrastrukture u industrijskoj zoni (2,8%) |
| 2018 | 26,70 | 4,3 | Izgradnja trafostanice i infrastrukture u industrijskoj zoni (3,9%)  Mere aktivnog zapošljavanja (0,7%) |
| **UKUPNO** | **98,25** |  | |

**2.5 TURIZAM**

***2.5.1 Turističke infrastruktura (organizaciono-institucionalna i privatno-preduzetnička), razvojni kapaciteti turističke oblasti iopštinske turističke atrakcije***

Glavnu turističku organizacionu celinu opštine predstavlja JP „Adica“.Ovo javno preduzeće poseduje kompleks bazena sa uređenom i turistički opremljenom okolinom i sportskim pansionom. Na teritoriji opštine Ada postoje uslovi za dalji razvoj sportsko-rekreativnog, kampersko-rečnog, banjskog, lovno-ribolovnog i manifestacionog turizma.

Postoji infrastruktura i potencijal za razvoj kampersko-rečnog turizma, pre svega na području Mola, uz reku Tisu, koja predstavlja neiscrpni prirodno – turistički resurs opštine. Opština ima potencijal i za razvoj banjskog turizma jer „Banja Orlovača“ sa svojim lekovitim blatom i pravilnim postupanjem opštine u iskorišćavanju ovog specifičnog geografsko-prirodnog resursa, predstavlja neiscrpnu mogućnost daljeg razvoja turizma na teritoriji opštine. Snažan turistički potencijal, bez internacionalnih pretenzija ima i postojanje marine „Sidro“. Za određene ciljne grupe turista (uz jasnu segmentaciju turističke klijentele), kao i uz uvođenje ozbiljnijeg strateškog planiranja u turističkoj sferi na opštinskom nivou, značajni potencijal imaju i salaši.

Kada je u pitanju lovni turizam bitno je istaći da opština ima dugu tradiciju lovnog turizma, razvijena i iskusna lovačka društva, lepe i bogate lovne terene. Ribolovni turizam privlači sve veći broj turista posle izgradnje jezera „Budžak“ (dužina 14 km, u blizini Ade).

Ključne manifestacije sa najvećim brojem gostiju i turista na teritoriji opštine su: Žetelački dani, dani „Sarvaš Gabor“, simposijum „Novak Radonić“, susreti ljubitelja motor bicikala, takmičenja u spravljanju gulaša i paprikaša, uz prigodan program, kasački derbiji, opštinski hipodrom i izložbe pasa. U osnovi, sve navedene manifestacije su lokalno-regionalnog karaktera, bez kapaciteta da trajnije obezbede veći broj poseta i priliv turista.

***2.5.2 Položaj opštine Ada na turističkom tržištu AP Vojvodine i Republike Srbije***

Opština Ada nije relevantna i atraktivna turistička destinacija na nacionalnom i pokrajinskom turističkom tržištu. Od ukupnog broja turista (domaćih i stranih) koji su u toku 2019. godine posetili Republiku Srbiju, opštinu Ada posetio je 0,1 turista odnosno svaki hiljaditi turista koji je posetio Srbiju. Nešto bolji turistički matematički učinak je kada je u pitanju broj turista koji je posetio opštinu Ada i isto vreme posetio teritoriju AP Vojvodine: opštinu Ada posetio je 0,68 turista odnosno svaki u proseku svaki 130-ti turista koji je posetio pokrajinu. Značajno bolji učinak opština Ada ima kada je u pitanju broj turista koji su posetili Severno-banatski okrug: opštinu Ada posetio je svaki deseti turista koji je registrovan kao turista na teritoriji okruga. Podatke za posete domaćih i stranih turista prikazujemo u sledećoj tabeli:

*Tabela: Pregled broja domaćih i stranih turista (ukupan broj, broj domaćih turista i broj stranih turista) u 2019. godini*

|  |  |  |  |
| --- | --- | --- | --- |
| **Nivo vlasti** | **Ukupan broj turista** | **Broj domaćih turista** | **Broj stranih turista** |
| **Republika Srbija** | 3.689.983 | 1.843.432 | 1.846.551 |
| **AP Vojvodina** | 561.687 | 287.419 | 274.238 |
| **Severno-banatski upravni okrug** | 34.393 | 25.040 | 9.353 |
| **Opština Ada** | **3.831** | **2.252** | **1.579** |

Situacija kada je u pitanju broj noćenja domaćih i stranih turista na teritoriji opštine Ada u poređenju sa dva viša nivoa vlasti (republičkim i pokrajinskim) i sa višim administrativno-teritorijalnim nivoom (nivo Severno-banatskog okrugra) je značajno bolja. Svaki petstoti turista koji je posetio Srbiju noćio je bar jednom na teritoriji opštine Ada, a svaki osamdeset osmi turista koji je posetio pokrajinu noćio je, u statističkom smislu, bar jednom na teritoriji opštine Ada. Kada je okrug u pitanju, opština Ada učestvuje ukupnom broju noćenja domaćih i stranih turista u 2019. godini sa ukupno 11%.

*Tabela: Pregled broja noćenja domaćih i stranih turista (ukupan broj noćenja , broj noćenjadomaćih turista i broj noćenja. stranih turista) u 2019. godini*

|  |  |  |  |
| --- | --- | --- | --- |
| **Nivo vlasti** | **Ukupan broj noćenja turista** | **Broj noćenja domaćih turista** | **Broj noćenja stranih turista** |
| **Republika Srbija** | 10.073.299 | 6.062.921 | 2.782.504 |
| **AP Vojvodina** | 1.384.344 | 774.143 | 610.201 |
| **Severno-banatski upravni okrug** | 155.491 | 123.270 | 32.221 |
| **Opština Ada** | 17.120 | 10.304 | 6.816 |

Broj domaćih i stranih turista koji posećuju i registruju se na teritoriji opštine Ada u periodu od 2015. do kraja 2019. godine povećan je tri puta, što predstavlja izvanredno povećanje broja turista. Iako nemerljivo i beznačajno sa stanovišta izgradnje respektabilne i atraktivne turističke destinacije, podaci koje predstavljamo u tabeli su ohrabrujući i pokazuju snažni kapacitet opštine Ade da i u budućem periodu nastavi pozitivan trend rasta broja turista koji posete opštinu Ada i koji noće na teritoriji opštine. Posebno je značajno da je broj noćenja turista u predmetnom periodu porastao za 6,5 puta, a broj stranih turista koji su noćili na teritoriji opštine Ada u 2019. godini u poređenju sa 2015. godinom porastao je za više od pet puta. Rast broja turističkih poseta i broja noćenja domaćih i stranih turista je konstantan, uočljiv i kako podaci pokazuju nezaustavljiv trend, koji može biti transformisan u kompetitivnu prednost opštine u odnosu na konkurenciju, koja je prevashodno locirana u susedstvu, na teritoriji AP Vojvodine.

*Tabela: Pregled ukupnog broja turista (domaćih i stranih) koji su posetili opštinu Ada u periodu od 2015. do 2019. godine (bez podataka za 2016. godinu)*

|  |  |  |  |
| --- | --- | --- | --- |
| **Godina** | **Ukupan broj turista** | **Broj domaćih turista** | **Broj stranih turista** |
| 2019 | 3.831 | 2.252 | 1.579 |
| 2018 | 2.720 | 1.037 | 1.683 |
| 2017 | 1.084 | 398 | 686 |
| 2015 | 1023 | 440 | 583 |

*Tabela: Pregled ukupnog broja noćenja turista (domaćih i stranih) na teritoriji opštine Ada u periodu od 2015. do 2019. godine (bez podataka za 2016. godinu)*

|  |  |  |  |
| --- | --- | --- | --- |
| **Godina** | **Ukupan broj noćenja turista** | **Broj noćenja domaćih turista** | **Broj noćenja stranih turista** |
| 2019 | 17.120 | 10.304 | 6.816 |
| 2018 | 7.548 | 3.140 | 4.408 |
| 2017 | 2.582 | 926 | 1656 |
| 2015 | 2.114 | 983 | 1.131 |

**2.6 POLJOPRIVREDA**

***2.6.1. Osnovne karakteristike opštine u oblasti poljoprivrede***

Poljoprivredna politika opštine Ada formira se na dva načina: donošenjem godišnjih programa razvoja poljoprivrede, od strane nadležnih organa i redovnim budžetskim izdvajanjima za ovu oblast. U osnovi, Ada nije poljoprivredna opština, i u poređenju sa osnovnim karakteristikama zemljišta, broja gazdinstava i poljoprivredne proizvodnje nema potreban stepen kompetitivnosti u ovoj oblasti, pre svega na nacionalnom i pokrajinskom nivou. .

U tabeli prikazujemo broj gazdinstava i korišćeno zemljište (u ha) u cilju predstavljanja generalnog mesta i uloge opštine Ada u širem, okružnom, pokrajinskom i nacionalnom poljoprivrednom ambijentu.

*Tabela: Pregled broja poljoprivrednih gazdinstava i korišćenog poljoprivrednog zemljišta ( u ha) na nivou RS, AP Vojvodine, Severno-banatskog upravnog okruga i opštine Ada (podaci RZS na dan 31.12.2019. godine).*

|  |  |  |
| --- | --- | --- |
| **Nivo vlasti** | **Broj poljoprivrednih gazdinstava** | **Korišćeno poljoprivredno zemljište ( u ha)** |
| **Republika Srbija** | 5.645.541 | 3.475.894 |
| **AP Vojvodina** | 127.570 | 1.574.366 |
| **Severno-banatski upravni okrug** | 12.612 | 176.701 |
| **Opština Ada** | 1.672 | 19.800 |

Međutum, kada je u pitanju okružni nivo, opština ima sasvim prihvatljive i zadovoljavajuće konkurentske mogućnosti kada su u pitanju poljoprivredna gazdinstva i korišćeno poljoprivredno zemljište. Imajući u vidu da se na teritoriji Severno-banatskog upravnog okruga nalazi šest jedinica lokalne samouprave (pet opština i jedan grad), posebno u segmentu učešća opštine na nivou okruga po broju poljoprivrednih gazdinstava opština je na nivou proseka, dok vrlo malo zaostaje u delu koji se odnosi na ukupno korišćeno poljoprivredno zemljište. Izneti podaci o višim nivoima vlasti, pokazuju prethodno izrečeno stanovište, da je udeo opštine u odnosu na RS i AP Vojvodinu mali, da nema, u ovom veoma značajnom segmentu poljoprivredne politike, kompetitivne šanse i resursne prednosti.

*Tabela: Udeo opštine Ada (izražen u procentima) u odnosu na dva viša nivoa vlasti i Severno-banatski upravni okrug, u oblastima broja poljoprivrednih gazdinstava i korišćenog poljoprivrednog zemljišta.*

|  |  |  |
| --- | --- | --- |
| **Viši nivo političke vlasti i nivo administrativno-teritorijalne podele kome pripada opština Ada** | **Udeo opštine Ada u ukupnom broju poljoprivrednih gazdinstava (u %)** | **Udeo opštine Ada u ukupno korišćenom poljoprivrednom zemljištu (u %)** |
| Republika Srbija | 0,029 | 0,569 |
| AP Vojvodina | 1,310 | 1,257 |
| Severno-banatski upravni okrug | 13,25 | 11,20 |

Međutim, prema podacima iz 2019.godine opština ima značajno slabije učinke u svim proizvođačkim poljoprivrednom oblastima, poljoprivrednih površina, broja poljoprivredne mehanizacije i grla (goveda, stoka, ovce i dr.). Opština nema kompetitivnih karakteristika na nivou pokrajine po prethodno navedenim pitanjima (kriterijumima u sektoru poljoprivrede) , a kada je u pitanju nivo Severno-banatskog okruga, opština Ada je lider u broju ovaca (6,715) i broju živine (118.450). Gotovo trećina ovčarskih grla nalazi se na teritoriji Ade, a značajno više od trećine broja registrovane živine nalazi se u Adi.

***2.6.2 Budžetska izdvajanja za poljoprivrednu oblast***

U periodu od 2018. do 2021. godine ukupna planirana budžetska izdvajanja opštine za oblast – program: Poljoprivreda i ruralni razvoj iznosila su 40,77 miliona dinara, što u proseku predstavlja izdvajanje od nešto više od 10 miliona dinara po godini finansiranja. Najveća izdvajanja u nominalnim iznosima, opština je planirana (i realizovala) u 2018. godini (13,40 miliona dinara) a najmanja izdvajanja za poljoprivredu planirana su u Odluci o budžetu opštine Ada za 2021. godinu (7,85 miliona dinara). Sredstva budžeta opštine koja se opredeljuju i realizuju u okviru programa: Poljoprivreda i ruralni razvoj, koristila su se za dve namene: za finansiranje podrške poljoprivredne politike u lokalnoj zajednici i za finansiranje mera za podsticanje ruralnog razvoja, izuzev u 2018. godini kada je pored ove dve namene upotrebe budžetskih sredstava finansirano i uvođenje kanalske mreže u funkciji odvodnjavanja poljoprivrednog zemljišta u Molu.

Udeo finansiranja poljoprivrede u opštinskom budžetu u predmetnom periodu kretao se na nivou od 0,9% sredstava od ukupnog budžeta opštine (u 2019. godini) do 2,2 % sredstava za poljoprivredu i ruralni razvoj u budžetu za 2018. godinu. Prosek izdvajanja za poljoprivredu u predmetnom periodu iznosio je 1,35% ukupnog budžeta opštine.

U sledećoj tabeli prikazujemo budžetska izdvajanja za oblast: Poljoprivreda i ruralni razvoj, u periodu od 2018. do 2021. godine, u nominalnim iznosima, udelu poljoprivrede u ukupnom budžetu i udelu namene sredstava u oblasti poljoprivrede u delu godišnjih budžeta za oblast: Poljoprivreda i ruralni razvoj.

*Tabela: Pregled budžetska izdvajanja za oblast: Poljoprivreda i ruralni razvoj, u periodu od 2018. do 2021. godine, u nominalnim iznosima, udela poljoprivrede u ukupnom budžetu opštine i udela namene sredstava u oblasti poljoprivrede u delu godišnjih budžeta za oblast: Poljoprivreda i ruralni razvoj*

|  |  |  |  |
| --- | --- | --- | --- |
| **Godina** | **Budžetska izdvajanja za oblast poljoprivrede (nominalni iznosi, u milionima dinara)** | **Udeo oblasti: Poljoprivreda i ruralni razvoj u ukupnom budžetu opštine po godinama (u %)** | **Namena sredstava u oblasti: Poljoprivreda i ruralni razvoj (izraženo u nominalnim iznosima i % u odnosu na ukupan budžet opštine)** |
| 2021 | 7,846 | 1,1 | Podrška poljoprivrednoj politici u lokalnoj zajednici – 7,17 miliona; 1,0%  Mere podrške ruralnom razvoju (RR) – 670.000; 0,1% |
| 2020 | 9,960 | 1,2 | Podrška poljoprivrednoj politici u lokalnoj zajednici – 9,36 miliona;  Mere podrške ruralnom razvoju (RR) – 600.000 dinara |
| 2019 | 9,570 | 0,9 | Podrška poljoprivrednoj politici u lokalnoj zajednici – 8,97 miliona; 1,4%  Mere podrške ruralnom razvoju (RR) – 600.000; 0,1% |
| 2018 | 13,400 | 2,2 | Podrška poljoprivrednoj politici u lokalnoj zajednici – 8,30 miliona; 1,4%  Mere podrške ruralnom razvoju (RR) –1,1 milion dinara: 0,2%  Uvođenje kanalske mreže u funkciji odvodnjavanja podzemnih zemljišta u Molu – 4,0 miliona dinara; 0,6% |

**2.7 KOMUNALNA INFRASTRUKTURA**

Na teritoriji opštine, u oblasti pružanja komunalnih usluga osnovana su dva javna preduzeća: JKP „Standard“ i JP „Adica“. JKP „Standard“ (dalje: „Standard“) obavlja poslove iz sledećih komunalnih delatnosti: distribucija vode i gasa, kanalizacije, održavanja zelenih i javnih površina, održavanje čistoće i upravljanje i održavanje pijacama. U „Standardu“ je zaposleno 44 lica, dok je u JP „Adica“ zaposleno 7 lica, na neodređeno vreme. Broj zaposlenih ne odgovarapotrebama prenetih nadležnosti dva navedena javno-komunalna preduzeća.

***2.7.1 Vodosnabdevanje i kanalizacioni sistem na teritoriji opštine***

Na centralni vodovod, izgrađen godine, a rekonstruisan godine, priključeni su stanovnici naselja Ada i Mol. Vodovod se snabdeva iz šest bunara. Dva bunara se nalaze u stalnoj upotrebi dok ostala četiri imaju karakter pomoćnih i aktiviraju samo u slučajevima narušavanja vodosnabdevanja iz dva glavna bunara. Na nivou kalendarske godine eksploatiše se oko 800.000 m3 vode za piće, a voda se nakon dezinfekcija (hlorisanja) distribuira potrošačima u pomenutim naseljima opštine. Ukupan broj korisnika vodovodne mreže je 6.518 , sa većinskim učešćem korisnika u naselju Ada.

Kvalitet vode se sistematski i redovno prati, uz stručnu i tehničku podršku Zavoda za javno zdravlje Kikinda. Opštinska voda je mikrobiološki čista i ispravna, a hemijski je neispravna. Parametri koji utiču na hemijsku neispravnost vode iz lokalnog vodovoda su: boja, oksidabilnost i arsen, elektro-provodljivost, amonijak i gvožđe.

Ukupan broj korisnika kanalizacione mreže je 1573 domaćinstava, a najveći broj korisnika javne kanalizacione mreže je u naselju Ada. Pristup kanalizacionoj mreži nema oko 10.000 stanovnika opštine, a najveći broj stanovnika bez pristupa kanalizacionoj mreži je sa teritorije sledećih naselja: Ada, Mol i Utrine. Ključni problemi lokalne kanalizacione mreže su: zastarelost mreže, gubici u mreži, nedostupnost ove komunalne usluge svim stanovnicima relativno urbanih naselja opštine i nemogućnost opštine da samostalno, bez pomoći drugih aktera (republičkog i pokrajinskog nivoa vlasti, prvatnih partnera i kompanija) planira izgradnju nove kanalizacione mreže, produžavanje postojeće i kompletnu rekonstrukciju i modernizaciju u skladu sa savremenim standardima.

**2.7.2 Distribucija gasa na teritoriji opštine**

Na teritoriji opštine je izgradnja distributivne gasne mreže započeta pre 32 godine, najpre gasifikacijom naselja Ada, kada je gasifikacijapodeljenja na četiri etape i kada se paralelno radilo, u kasnijem periodu na proširvanje gasne mreže od glavne merno-regulacione stanice prema centru opštine. Distributivna mreža gasa počinje od glavne merno-regulacione stanice (kod preduzeća HK „Potisje“ a vod prečnika koji se proteže glavnim ulicama (ukupno sedam ulica) je 160 mm. Sa glavnog voda, mreža se razgranava prečnicima različite veličine do krajnjih potrošača. Ukupan broj u 2020. godini krajnjih potrošača je sledeći: 120 organa i ustanova i 975 domaćinstava, što je prema proceni ukupno 2500 građana sa dostupnošću ove energetske delatnosti.

Sadašnjim i potencijalnim potrošačima je omogućeno priključene na sledeće gasne uređaje za domaćinstvo: gasni kotlovi na dimnjak (priključivanje na centralno grejanje i dostupnost sanitarne tople vode; fasadni gasni kotlovi (ekonomična primena za centralno grejanje i dobijanje tople vode); gasni kotlovi za ugradnju u postojeće kotlarnice, gasne peći (za rešavanje lokalnog grejanja pomoćnih prostorija zgrada) i gasni štednjaci, sa lakim podešavanjem na prirodni zemni gas.

**2.7.3 Održavanje površina i postupanje sa komunalnim otpadom**

Opština redovno održava javne i zelene površine, preko JKP „Standard“. U okviru poslova održavanja javnih površina održavaju se: semafori, javna rasveta, saobraćajna signalizacija, trotoari, pražnjenje kanti za smeće i dr. U okviru poslova održavanja zelenih površina obavljaju se poslovi sadnje cveća, drveća, košenja, održavanje parkova i dr. „Standard“ obezbeđuje i sopstvene prihode kroz komercijalne ugovore o pružanju usluga trećim licima.

**2.7.5 Stanje životne sredine na teritoriji opštine**

Od svih parametara u oblasti životne sredine opština najbolje rezultate ima kada je u pitanju procenat broja priključenih domaćinstava na vodovodnu i isporučene vode za piće. Ukupan broj domaćinstava priključenih na vodovodnu mrežu je, prema podacima za 2019. godinu: 5.963 domaćinstva, što predstavlja više odo 10% ukupnog broja priključenih domaćinstava na vodovodnu mrežu na teritoriji pripadajućeg okruga. Kada je reč o poređenju broja priključenih domaćinstava opštine Ada na vodovodnu mrežu u poređenju sa AP Vojvodinom, broj priključenih domaćinstava opštine čini 0,89 svih priključenih domaćinstava pokrajine.

Takođe, pored broja priključaka na vodovodnu mrežu, opština Ada u parametrima životne sredine dobre rezultate ima u segmentu: isporučena voda za piće. Skoro 11% ukupno isporučene vode za piće na celoj teritoriji okruga isporučuje se na teritoriji opštine Ada. U ovom segmentu bolje učinke imaju grad Kikinda i opštine Kanjiža i Senta.

Slabe i ispod-prosečne performanse, kada je u pitanju poređenje sa okružnim i pokrajinskim nivoom opština Ada ima u svim drugim ekološki relevantnim oblastima, značajnim za postojanje zdrave i bezbedne životne sredine i očuvanje kvaliteta vazduha, vode i zemljišta: ukupno zahvaćene vode, ukupno ispuštene vode, ispuštene otpadne vode u sisteme za odvođenje otpadnih voda, prečišćene otpadne vode i broj domaćinstava priključenih na kanalizacionu mrežu (ukupno: 1259 domaćinstava u poređenju sa 26.576 domaćinstava priključenih na celoj teritoriji okruga, što iznosi svega 4,73 priključenih domaćinstava Ade u odnosu na okrug). Svaki tristoti stanovnik pokrajine Vojvodine čije domaćinstvo je priključeno na kanalizacionu mrežu živi na teritoriji opštine Ada (0,36% broj priključaka na teritoriji Ade u odnosu na broj na teritoriji AP Vojvodine).

**2.7.5Postupanje sa komunalnim otpadom na teritoriji opštine**

„Standard“ u ime opštine, koja je osnivač, vrši sakupljanje opada iz domaćinstava, kao i odvoženje i deponovanje komunalnog otpada iz poslovnih prostorija pravnih lica i preduzetnika. „Standard je opremljen modernim tipskim kantama (ukupan broj je: 5.100). Prema izveštaju iz 2020. godine, „Standard“ je prikupio i pravilno, u skladu sa opisom poslova javnog preduzeća sproveo odvoženje i deponovanje ukupno 9.500 tona smeća iz domaćinstava i iz poslovnih prostorija pravnih lica i preduzetnika. Komunalni otpad, prikupljen sa teritorije opštine, u prethodno opisanim procesima odvozi se na lokaciju opštinske deponije otpada komunalnog otpada u naselju Ada. Opština ima aktivnu lokalnu deponiju, čija dozvola za rad ističe u novembru 2021. godine.

**2.7.5 Opštinski putevi**

Opština u poređenju sa drugim opštinama na na teritoriji Severno-banatskog okruga ima najmanje lokalnih opštinskih puteva pokrivenih savremenim kolovozom. Polovina opštinskih puteva nema suvremeni kolovoz, dok prema podacima (31.12.2019. god.) četiri opštine pripadajućeg okruga imaju suvremeni kolovoz na svim opštinskim putevima, a grad Kikinda na 99% teritorije grada. Podatke o dužini opštinskih puteva na teritoriji okruga prikazujemo u tabeli.

*Tabela: Pokrivenost opštinskih puteva savremenim kolovozom na teritoriji opština Severno-banatskog okruga*

|  |  |  |
| --- | --- | --- |
| **Jedinica lokalne samouprave** | **Ukupna dužina opštinskog puta na teritoriji jedinice lokalne samouprave ( u km)** | **Ukupna dužina opštinskog puteva sa savremenim kolovozom (u km)** |
| Grad Kikinda | 97,673 | 96,773 |
| **Opština Ada** | **84,22** | **42,27** |
| Opština Kanjiža | 59,60 | 59,60 |
| Opština Novi Kneževac | 4,00 | 4,00 |
| Opština Senta | 25,2 | 25,2 |
| Opština Čoka | 9,8 | 9,8 |

**2.7.6 Budžetska izdvajanja za pružanje komunalnih usluga, uključujući i saobraćaj i zaštitu životne sredine**

U periodu od 2018. godine do 2020. godine, kada su planirani budžeti za navedene tri godine, kao i uključujući planirana budžetska sredstva za tekuću 2021. godinu za navedene oblasti, ukupno je realizovano i planirano 414,38 miliona dinara. Najveća budžetska ulaganja bila su u oblasti komunalnih delatnosti u okviru koje su preovladavali uglavnom u polovini ukupnih sredstava za komunalne delatnosti sredstva namenjena održavanju javnog osvetljenja. Najveći iznos sredstava za komunalne delatnosti bio je planiran u 2021. godini : 75,1 miliona dinara, odnosno ukupno 10,6% ukupnog budžeta opštine.

U oblasti zaštite životne sredine odlukama o budžetu opredeljeno je u predmetnom periodu najmanje budžetskih sredstava u poređenju tri bitne oblasti za pružanje komunalnih usluga: ukupno 111,49 miliona dinara , a najveća planirana sredstva bila su u 2018. godini: 61 milion dinara odnosno 10,0 % ukupnog budžeta opštine. U celoj strukturi budžetskih sredstava namenjenih zaštiti životne sredine četiri petine sredstava bilo je namenjeno za upravljanje otpada.

Za finansiranje putne infrastrukture odnosno saobraćajne oblasti bilo je u predmetnom periodu namenjeno ukupno 123,14 miliona dinara, a najviše sredstava planirano je za tekuću, 2021. godinu: ukupno 22,55 miliona dinara, što predstavlja svega 3,2% ukupnih planiranih sredstava budžeta opštine. U oblasti putne infrastrukture poslednje tri godine budžetska sredstva su investirana u održavanje saobraćajane infrastrukture, gotovo u celosti, a u 2018. godini većinski je finansirano upravljanje saobraćajem (više od polovine namenjenih sredstava, od ukupno 17,16 miliona dinara).

U osnovi, ovako šire posmatrana komunalna oblast, bez obzira na pojedinačne i u određenim budžetskim godinama, visoke nominalne iznose je generalno posmatrano imala nizak nivo učešća u ukupnom budžetu opštine, nije se smatrala prioritetnom oblašću za robusnija ulaganja budžetskih sredstava. Pored ove činjenice bitno je istaći da je oblast ulaganja budžetskih sredstava u zaštitu životne sredine prilično zanemarena (ulaganja budžetskih sredstava u ovu oblast kretala su se od 0,9% ukupnog budžeta do 4,2% ukupnog godišnjeg budžeta opštine). Takođe, ulaganje budžetskih sredstava u oblast komunalnih delatnosti u užem smislu uglavnom se svodilo na ulaganja u javno osvetljenje, pri čemu je evidentno da su bile u finansijskom smislu i u smislu prioritizacije potreba opštine zanemarene druge bitne komunalne pod-oblasti: održavanje javnih površina, održavanje čistoće i komunalno opremanje naselja.

**2.8 OBRAZOVANJE**

***2.8.1 Obrazovna struktura stanovništva opštine***

U okviru obrazovne strukture stanovništva opštine prikazujemo podatke za lica, sa prebivalištem na teritoriji opštine koja su starija od 15 godina, odnosno ukupno za 14.546 lica. Obrazovna struktura stanovništva opštine podrazumeva prikaz prema školskoj spremi.

Prema podacima sa poslednjeg sprovedenog popisa (2011. godine) u obrazovnoj strukturi stanovništva dominiraju lica za navršenim srednjim obrazovanjem (6.716 lica) i lica sa završenom osnovnom školom (3.974 lica). Ovaj podatak, da je od ukupnog broja radno sposobnog stanovništva, čak 10.184 lica odnosno 70,0% stanovnika opštine Ada, na nivou osnovnog i srednjeg formalnog obrazovanja ne ide u prilog osnovnim razvojnim potrebama opštine.

U tabeli prikazujemo obrazovnu strukturu stanovništva opštine, prema školskoj spremi:

Tabela: Prikaz obrazovne stukture, u nominalnim i procentualnim iznosima:

|  |  |  |
| --- | --- | --- |
| **Školska sprema** | **Broj stanovnika opštine sa odgovarajućom školskom spremom** | **Zastupljenost stanovnika opštine sa odgovarajućom školskom spremom u ukupnom broju stanovnika starijih od 15 godina** |
| Stanovnici bez školske spreme | 178 | 1,22 |
| Stanovnici sa nepotpunom osnovnom školom | 2.343 | 16,10 |
| Stanovnici sa završenom osnovnom školom | 3.974 | 27,32 |
| Stanovnici sa završenom srednjom školom | 6.716 | 46,17 |
| Stanovnici sa višim obrazovanjem | 679 | 4,66 |
| Stanovnici sa visokim obrazovanjem | 725 | 4,98 |
| **Ukupan broj stanovnika iznad 15 godina starosti** | **14.546** | **100** |

U poređenju sa obrazovnim profilom opštine, sa prethodnog popisa stanovništva (obavljenog 2002. godine), obrazovna struktura opštine je povoljnija, u najvećem broju kriterijuma (kada je reč o školskoj spremi. Prikaz podataka obezbeđujemo u sledećoj tabeli:

Tabela: Prikaz školske spreme stanovnika opštine Ada po podacima iz obavljenih popisa stanovništva 2002. i 2011. godine, po kriterijumu: školska sprema:

|  |  |  |
| --- | --- | --- |
| **Školska sprema** | **Podaci o školskoj spremi stanovnika opštine iz popisa obavljenog 2002. godine**(izraženi u broju stanovnika u nominalnom iznosu) | **Podaci o školskoj spremi stanovnika opštine iz popisa obavljenog 2011. godine**  (izraženi u broju stanovnika u nominalnom iznosu) |
| Stanovnici bez školske spreme | 354 | 178 |
| Stanovnici sa nepotpunom osnovnom školom | 3.748 | 2.343 |
| Stanovnici sa završenom osnovnom školom | 4.616 | 3.974 |
| Stanovnici sa završenom srednjom školom | 6.185 | 6.716 |
| Stanovnici sa višim obrazovanjem | 612 | 679 |
| Stanovnici sa visokim obrazovanjem | 505 | 725 |
| **Ukupan broj stanovnika iznad 15 godina starosti** | **16.051** | **14.546** |

* Napomena: broj stanovnika opština, po obavljenim popisima za 2002. i 2011. godinu, za koje je nepoznat stepen školske spreme je identičan (41 lice)

U odnosu na prvu deceniju XX veka, obrazovna struktura stanovništva opštine je poboljšana: smanjen je broj stanovnika bez školske spreme, sa nepotpunom osnovnom školom, sa završenom osnovnom školom a povećan (izraženo u procentima između 10% i 45%) broj stanovnika sa završenom srednjom školom, višim i visokim obrazovanjem. Posebno je značajno, sa stanovišta razvojnih šansi opštine i potencijala obavljanja najsloženijih poslova na teritoriji opštine, povećanje broja stanovnika sa visokim stepenom obrazovanja (za čak 45%) i sa višim obrazovanjem (za neznatno više od 10%).

U sledećoj tabeli prikazujemo udeo stanovnika opštine Ada na nivou RS, kada su u pitanu lica iznad 15 godina starosti po školskoj spremi (kriterijumi: završena osnovna škola, srednja škola, više obrazovanje i visoko obrazovanje):

*Tabela: Pregled udela stanovnika opštine Ada na nivou Republike Srbije, u segmentu školska sprema, u nominalnim iznosima*:

|  |  |  |  |
| --- | --- | --- | --- |
| **Školska sprema** | **Opština Ada** | **Republika Srbija** | **Udeo opštine u na nivou RS po školskoj spremi (u%)** |
| Stanovnici sa završenom osnovnom školom | 3.974 | 1.279.116 | 0,31 |
| Stanovnici sa završenom srednjom školom | 6.716 | 3.015.092 | 0,22 |
| Stanovnici sa višim obrazovanjem | 679 | 348.335 | 0,19 |
| Stanovnici sa visokim obrazovanjem | 725 | 652.234 | 0,11 |

Najveći udeo stanovnika opštine Ada, u obrazovnoj strukturi celokupne populacije Republike Srbije je kada je u pitanju kriterijum: stanovnici opštine sa završenom osnovnom školom, dok je najmanji udeo opštine, kada je u pitanju kriterijum: stanovnici sa visokim obrazovanjem.

**2.8.2.Obrazovni sistem na nivou opštine**

*2.8.2.1 Predškolsko vaspitanje i obrazovanje*

Na nivou predškolskog obrazovanja i vaspitanja na teritoriji opštine funkcioniše jedna predškolska ustanova: „Čika Jova Zmaj“. Predškolska ustanova (dalje: PU) funkcioniše od 1964. godine i obezbeđuje uslove za poludnevni i celodnevni boravak u 10objekata na teritoriji opštine. U okviru PU deci predškolskog uzrasta obezbeđen je kvalitetan vaspitno-obrazovni rad, preventivna zdravstvena i socijalna zaštita i sprovođenje PPP (pripremni predškolski program. Ukupan broj upisane dece u PU u uzrastu od 1 do navršenih 5 godina života je 304 dece , a ukupan broj dece koji pohađa pripremni predškolski program, u 2020-2021. godini je 141 dete. U PU je ukupno zaposleno 59 lica, a u strukturi zaposlenih preovladavaju žene – vaspitačice.

*2.8.2.2 Osnovno obrazovanje*

Na nivou osnovnog obrazovanja, na teritoriji opštine postoje dve osnovne škole i škola za osnovno muzičko obrazovanje. Osnovne škole su: „Čeh Karolj“ i „Novak Radonić“

OŠ „Čeh Karolj“ obuhvata pet vaspitno-obrazovnih ustanova i predstavlja centralnu gradsku školu (teritorija naseljenog mesta Ada) u kojoj se sprovodi obrazovanje dece na dva jezika: na mađarskom i srpskom jeziku. Kombinovana školska odeljenja obrazovana su u dva naselja (Utrina i Obornjača) dok u naseljima Utrina, Obornjača i Barapart školi se obrazovanje sprovodi isključivo na mađarskom jeziku. U OŠ „Čeh Karolj“ osnovno školsku nastavu 578 učenika. Nastavu od I do IV razreda pohađa ukupno 293 učenika u 2020-2021 godini, dok nastavu od V do VIII razreda,u posmatranom periodu pohađa ukupno 285učenika. Škola ima ukupno 102 zaposlenih, a od ukupnog broja zaposlenih nastavnika je80, pri čemu je najveći broj nastavnika za predmete mađarski jezik, matematika i nastavnici razredne nastave. Škola je opremljena potrebnim kabinetskim učionicama za kvalitetan rad nastavnika i učenika (informatika, hemija, biologija, fizika, geografija i stručna učionica za tehničko obrazovanje)

OŠ „Novak Radonić“ se nalazi u naseljenom mestu Mol. Učenici ove osnovne škole takođe pohađaju nastavu na dva nastavna jezika (mađarski i srpski). U školi su posebno kreirani uslovi za izvođenje nastave fizičke kulture. U školi se sprovodi i program osnovnog obrazovanja odraslih. Nastavu od I do IV razreda pohađa ukupno 182 učenika u 2020-2021 godini, dok nastavu od V do VIII razreda,u posmatranom periodu pohađa ukupno 188 učenika. Škola ima ukupno 73 zaposlenih lica , a od ukupnog broja zaposlenih nastavnika je 52 pri čemu je najveći broj nastavnika za predmete razredne nastave.

Pored dve pomenute osnovne škole, na teritoriji opštine nalazi se i škola za osnovno muzičko obrazovanje „Bartok Bela“, sa dva odeljenja, u Adi i Molu. Školu pohađa 200 učenika, nastava se izvodi na mađarskom i srpskom jeziku, u dvogodišnjem, četvorogodišnjem i šestogodišnjem trajanju.. Škola organizuje nastavu na sedam instrumenata, poseduje muzičko zabavište i aktivni je organizator koncerata i muzičkih manifestacija.

*2.8.2.3 Srednje obrazovanje*

Na nivou srednjoškolskog obrazovanja na teritoriji opštine postoji jedna škola: Tehnička škola. Pravni prethodnih ove škole je Tehnička srednja škola – mašinskog smera u Adi, osnovana 1961.godine. Tehnička škola se nalazi u centralnom delu opštine i obuhvata prostor veličinie 11.607 m2. Škola obrazuje srednjoškolske kadrove u četiri glavna obrazovna profila – struke: mašinsku, elektrotehničku, tekstilnu i građevinsku. Nastave se odvija u 24 učionice opšte i posebne namene, ako i u specijalizovanim kabinetima. Nastavu od I do IV razreda pohađa ukupno 375 učenika u 2020-2021 godini, po smerovima:

* Smer: mašinstvo i obrada metala; ukupan broj učenika: 221;
* Smer: elektro-tehnika; ukupan broj učenika: 138;
* Smer : građevinarstvo; ukupan broj učenika: 16.

Tehnička škola i njeno postojanje je od izuzetnog razvojnog značaja za opštinu Ada imajući u vidu dve činjenice: škola obezbeđuje stručnu i kvalifikovanu radnu snagu potrebnu za dalji ekonomski i industrijski razvoj i ima natprosečnu razvijenu i intenzivnu saradnju sa domaćim i inostranim partnerima na različitim projektima od značaja za unapređenje obrazovnog procesa i reputacije i imidža opštine. Škola najviše sarađuje sa prijateljskim školama iz opština sa mađarskim većinskim stanovništvom i upravnim okruzima, u kojima su u okviru postojeće administrativne podele RS situirane opštine sa mađarskim većinskim stanovništvom. Takođe, škola sarađuje sa različitim obrazovnim centrima, muzičkom školom, ekološkim pokretima. Škola je uspostavila saradnju sa srednjim stručnim školama iz Mađarske i Makaoa (najzanačajnija je saradnja sa srednjim stručnim školama iz Hodmezevašarhelja i Tehničkom školom za komunikacije „Puškaš Tivadar“ iz Budimpešte)

**2.9 SOCIJALNA ZAŠTITA**

**2.9.1 Opštinski centar za socijalni rad, prava i usluge u oblasti socijalne zaštite**

Opština Ada je osnivač Centra za socijalni rad opštine Ada (dalje, Centar). Centar je ustanova koja sprovodi javna ovlašćenja i odlučuje o sledećim socijalnim pitanjima i pravima:

* Ostvarivanju prava na materijalno obezbeđenje;
* Ostvarivanju prava na dodatak za pomoć i negu drugog lica;
* Ostvarivanju prava na pomoć za osposobljavanje za rad;
* Ostvarivanju prava na smeštaj u ustanovu socijalne zaštite;
* Ostvarivanju prava na smeštaj odraslog lica u drugu porodicu;
* Pitanjima i pravima u oblasti hraniteljstva;
* Pitanjima i pravima u oblasti usvojenja;
* Pitanjima i pravima u oblasti starateljstva;
* Merama preventivnog nadzora nad vršenjem roditeljskog prava;
* Merama korektivnog nadzora nad vršenjem starateljskog prava.

U ostvarivanju svojih javnih nadležnosti, Centar ostvaruje saradnju sa nadležnom ispostavom policijske uprave, javnim tužilaštvom, sudovima, nastoji da pruži zaštiti i podršku žrtvama nasilja u porodici i žrtvama krivičnih dela.

Građani opština Ada, u skladu sa važećim lokalnim propisima ostvaruju prava na:

* Jednokratnu novčanu pomoć;
* Jednokratnu novčanu pomoć za novorođeno dete;
* Pravo na pomoć u naturi;
* Pravo na pakete hrane i higijene;
* Dnevni topli obrok;
* Pravo na obezbeđivanje usluge pomoć u kući;
* Pravo na kućnu negu;
* Pravo na oslobađanje od plaćanja naknade za komunalne usluge (voda i komunalni otpad);
* Pravo na dodeljivanje novčane pomoći materijalno ugroženim učenicima i studentima.

U 2020. godini, Centar je obezbedio ostvarivanje napred navedenih prava građana opštine u sledećim brojevima slučajeva odnosno materijalnoj vrednosti:

*Tabela: Pregled ostvarivanja prava građana opštine Ada u oblasti socijalne zaštite, preko sprovođenja nadležnosti Centra, u 2020. godini:*

|  |  |  |
| --- | --- | --- |
| **Vrsta prava iz oblasti socijalne zaštite, koja se ostvaruje preko Centra** | **Broj korisnika usluge** | **Vrednost realizovanog prava – ukupna po pojedinačnoj socijalnoj usluzi** (u dinarima) |
| Jednokratna novčana pomoć | 229 | 3.524.968 |
| Jednokratna novčana pomoć za novorođeno dete | 88 | 3.180.000 |
| Pomoć u naturi | 12 | 150.000 |
| Paketi hrane i higijene | 200 | 396.534 |
| Dnevni topli obrok | 187 | 2.500.000 |
| Obezbeđivanje usluge pomoć u kući | 40 | 6.000.000 |
| Oslobađanje od plaćanja naknade za komunalne usluge (voda i komunalni otpad) | 821 | 2.768.741 |
| Dodeljivanje novčane pomoći materijalno ugroženim učenicima i studentima | 59 | 997.100 |

**2.9.2 Budžetska izdvajanja za oblast socijalna zaštita na opštinskom nivou**

Ukupna budžetska izdvajanja za oblast socijalne zaštite u poslednje četiri godine (period od 2018. do 2021. godine, uključujući Odluku o budžetu opštine Ada za 2021. godinu, deo planiranih sredstava za socijalnu zaštitu) iznose: 169.4 miliona dinara. Od ukupno 169,4 miliona dinara, transferna sredstva namenjena sprovođenju usluga u oblasit socijalne zaštite bila su marginalna i iznosila svega : 12,35 miliona dinara, odnosno nešto više od 7% ukupnih sredstava u oblasti socijalne zaštite realizovanih u periodu od 2018. do 2020. godine i planiranih za realizaciju na rashodnoj strani budžeta u 2021. godini.

U tabeli prikazujemo ukupne rashode opštine (budžetska sredstva i transferna sredstva višeg nivoa vlasti) za period 2018 – 2021. godina, uz specifikaciju nominalnog iznosa budžetskih sredstava opštine, sredstava transfera višeg nivoa vlasti i ukupnog iznosa sredstava za socijalnu zaštitu po pojedinačnim godinama u okviru predmetno posmatranog perioda.

*Tabela: Pregled budžetskih izdvajanja opštine, sredstava transfera višeg nivoa vlasti i ukupnih sredstava za oblast socijalna zaštita u opštini u periodu od 2018. do 2021. godine:*

|  |  |  |  |
| --- | --- | --- | --- |
| **Godina** | **Budžetska sredstva – sredstva opštinskog budžeta – rashodi (u milionima dinara)** | **Transferna sredstva**  **(u milionima dinara)** | **Ukupna sredstva za oblast socijalna zaštita**  **(u milionima dinara)** |
| **2021** | 38,70 | 2,90 | 43,8 |
| **2020** | 43,50 | 1,90 | 51,1  (iznos uvećan zbog donacija) |
| **2019** | 30,38 | 2,48 | 32,78 |
| **2018** | 36,69 | 5,05 | 41,75 |
| **Ukupno** | **157,05** | **12,35** | **169,40** |

U poređenju, sa početnom 2018. godinom, budžetska sredstva opštine i ukupna sredstva za finansiranje ostvarivanja usluga iz oblasti socijalne zaštite, u 2021. godini uvećana su za oko 5% (opštinska sredstva budžeta) i oko 2,5% (ukupna sredstva za socijalnu zaštitu). Najviše sredstava za socijalnu zaštitu opredeljeno je i realizovano u 2020. godini, a najveći iznos transfernih sredstava, kako u nominalnom tako i u procentualnom iznosu, planiran je u 2018. godini. Za opštinu je značajan evidentan trend povećanja izdvajanja za socijalnu zaštitu, na niskom nivou, što govori o manjem društvenom značaju socijalne zaštite u lokalnim okvirima i tradicionalnom nivou izdvajanja za normalno ostvarivanje opštinskih funkcija u oblasti socijalne politike. Navedeni podaci, nesumnjivo ukazuju da socijalna zaštita nije opštinski prioritet, što je sa stanovišta budućih razvojnih potreba opštine pozitivna činjenica.

Treba naglasiti da prosečan godišnji udeo sredstava namenjenih za oblast socijalne zaštite u poslednje četiri godine iznosi 5,75 % sredstava u odnosu na ukupan budžet opštine u predmetnom vremenskom periodu.

U tabeli prikazujemo udeo finansiranja oblasti socijalna zaštita u odnosu na ukupne rashode budžeta opštine Ada, po godinama, u periodu od 2018. do 2021. godine.

*Tabela: udeo finansiranja oblasti socijalna zaštita u odnosu na ukupne rashode budžeta opštine Ada, po godinama, u periodu od 2018. do 2021. godine, sa prikazom godišnjeg proseka u posmatranom periodu*

|  |  |
| --- | --- |
| **Godina** | **Udeo finansiranja u pojedinačnoj godini, za oblast socijalne zaštite, izražen u procentima u odnosu na ukupne rashode budžeta u pojedinačnoj godini** |
| **2021** | 6,1 |
| **2020** | 6,3 |
| **2019** | 3,1 |
| **2018** | 6,8 |
| **Prosek finansiranja za period 2018-2021.god.** | **5,75** |

Zaključak koji se nameće nakon prikaza podataka o udelu finansiranja oblasti socijalne zaštite u budžetu opštine je gotovo identičan zaključku iz prethodnog poglavlja i predstavlja snažan stimulans izdvajanjima koja u perspektivi mogu imati stabilizaciju socijalnih izdvajanja i perspektivno, dugoročnija i progresivnija izdvajanja za investicije, razvoj i modernizaciju usluga koje pruža opština.

**2.10 KULTURA**

**2.10.1. Ustanove kulture na teritoriji opštine, organizacija i aktivnosti**

Ključna i jedina ustanova kulturena teritoriji opštine je biblioteka „Sarvaš Gabor“ ( u daljem tekstu: Biblioteka). Osnovana je 1997. godine i u službenoj upotrebi u biblioteci su sledeći jezici: srpski jezik i ćirilično pismo i mađarski jezik i pismo. Biblioteka obavlja sledeće poslove: bibliotečko-informacione delatnosti, poslove koji se odnose na književnost (stvaralaštvo, izdavaštvo, knjižarstvo, prevodilaštvo), likovnu i primenjenu umetnost, vizuelnu umetnost i arhitekturu, umetničku fotografiju, scensko stvaralaštvo i interpretaciju (drama, opera, balet i ples), kinematografiju i audio-vizualno stvaralaštvo, digitalno stvaralaštvo i multimediju, naučno-istraživačke i edukativne delatnosti u kulturi i ostale programe (muzički, govorni, artistički i scenski programi. U organizacionom smislu, Biblioteka ima tri službe:

* Službu za bibliotečku delatnost;
* Službu za ostale kulturne delatnosti;
* Službu za opšte i finansijsko-računovodstvene poslove.

Biblioteka ima ukupno 8 zaposlenih lica, zajedno sa direktorom Biblioteke. Organi Biblioteke su direktor, Upravni i Nadzorni odbor. Upravni odbor ima 5 pet članova. Opština, kao osnivač ostvaruje ulogu osnivača i odgovornog subjekta kroz imenovanje članova Upravnog odbora, po prethodno pribavljenom mišljenju Mađarske nacionalne manjine.

U 2020. godini Bibliteka je organizovala ukupno 103 aktivnosti, a među najposećenijim aktivnostima su bibliotečke aktivnosti (55 događaja), amaterske (28) i likovne (12).

**2.10.2 Budžetska izdvajanja za oblast kulture**

Ukupna budžetska izdvajanja za oblast kulture (uključujući i sopstvene prihode ustanove kulture, koji su minorni u odnosu na ukupna budžetska sredstva namenjena za finansiranje ove oblasti) u poslednje četiri godine (period od 2018. do 2021. godine, uključujući Odluku o budžetu opštine Ada za 2021. godinu, deo planiranih sredstava za kulturu) iznose: 75,95 miliona dinara. Prosečan godišnji udeo sredstava namenjenih za oblast kulture u poslednje četiri godine iznosi 2,4% sredstava u odnosu na ukupan budžet opštine.

U tabeli prikazujemo ukupne realizovane rashode (za 2021. godinu, planirane i zvanično još uvek ne-realizovane) za finansiranje kulture u opštini Ada u periodu od 2018-2021. godine.

*Tabela: Pregled opštinskih rashoda za oblast kulture u periodu 2018-2021. godina, sa prikazom iznosa u nominalnim iznosima po godinama u milionima i prikazom udela oblasti kultura u ukupnim rashodima godišnjih budžeta opštine po naznačenim godinama*

|  |  |  |
| --- | --- | --- |
| **Godina** | **Visina sredstava za oblast kultura, nominalno prikazana, u milionima dinara** | **Udeo sredstava za finansiranje oblasti kultura u ukupnim godišnjim rashodima budžeta opština po godinama, prikazani u procentima u odnosu na ukupne rashode opštine** |
| **2021** | 14,90 | 2,8 |
| **2020** | 18,14 | 2,2 |
| **2019** | 23,81 | 2,3 |
| **2018** | 19,10 | 3,1 |

**2.11RAZVIJENOST OPŠTINE, BUDŽETSKI I FINANSIJSKI KAPACITETI OPŠTINE**

*2.11.1 Stepen razvijenosti opštine*

Opština Ada pripada drugoj grupi prema stepenu razvijenosti opština na teritoriji Republike Srbije. Stepen razvijenosti opština u ovoj grupi kreće se u rasponu od 80% do 100% proseka Repubike Srbije. Region Vojvodine pripada zajedno sa regionom Beograda grupi razvijenih regiona na nivou Republike Srbije. Opština Ada, pripadnošću drugoj grupi prema stepenu razvijenosti opština, je slabije razvijena od 10 opština i gradova sa teritorije AP Vojvodina (Bačka Palanka, Beočin, Vrbas, Vršac, Kanjiža, Novi Sad, Pančevo, Pećinci, Senta, Stara Pazova i Subotica), a slabije je razvijena i od još 10 gradova i opština koje u administrativnom smislu pripadaju Republici Srbiji (teritorija južno od Beograda). Kada je u pitanju nivo upravnog okruga, kome pripada opština Ada, opštine i gradovi iz Severno-banatskog okruga su različitog stepena razvijenosti, sa većinskim brojem opština koje pripadaju drugoj grupi prema stepenu razvijenosti opština na teritoriji Republike Srbije.

U tabeli prikazujemo položaj opština i gradova sa teritorije Severno-banatskog okruga prema stepenu razvijenosti opština i gradova.

*Tabela: Pregled položaja opština i gradova sa teritorije Severno-banatskog okruga prema stepenu razvijenosti opština i gradova na teritoriji Republike Srbije*

|  |  |  |
| --- | --- | --- |
| **Jedinica lokalne samouprave – opština – grad** | **Stepen razvijenosti (prikazan putem pripadnosti grupi razvijenosti)** | **Položaj jedinice lokalne samouprave – opštine – grada u odnosu na republički prosek i ocena položaja jedinice lokalne samouprave** |
| Opština Kanjiža | I stepen razvijenosti | Stepen razvijenosti iznad proseka RS |
| Opština Senta | I stepen razvijenosti | Stepen razvijenosti iznad proseka RS |
| **Opština Ada** | **II stepen razvijenosti** | **Stepen razvijenosti koji se kreće u rasponu od 80% do 100% proseka RS** |
| Opština Novi Kneževac | II stepen razvijenosti | Stepen razvijenosti koji se kreće u rasponu od 80% do 100% proseka RS |
| Grad Kikinda | II stepen razvijenosti | Stepen razvijenosti koji se kreće u rasponu od 80% do 100% proseka RS |
| Opština Čoka | III stepen razvijenosti | Nedovoljno razvijena opština - Stepen razvijenosti koji se kreće u rasponu od 60% do 80% proseka RS |

*2.11.2 Budžetski kapaciteti opštine*

Opština Ada ima dovoljne budžetske kapacitete za obavljanje izvornih i poverenih nadležnosti opštine u skladu sa Zakonom o lokalnoj samoupravi, Zakonom o finansiranju lokalne samouprave i drugim sektorskim zakonima, kojima se propisuje obavljanje određenih nadležnosti i poslova od strane organa i organizacija opštine. Opština Ada ne pripada većinskoj grupi opština u Republici Srbiji sa velikom i ograničavajućom zavisnošću od transfernih sredstava – odnosno od sredstava drugih, viših nivoa vlasti (u slučaju opštine Ada, sa nivoa AP Vojvodine i Republike Srbije). Više od polovine opština i gradova sa teritorije Republike Srbije, finansiraju obavljanje izvornih i poverenih poslova kroz stalne, uvećane i visoke transfere viših nivoa vlasti (učešće transfernih sredstava u ovim opštinama je između 35% i 50% ukupnih prihoda budžeta opštine – grada).

Opština Ada u poslednje četiri godine (posmatrani period od Odluke o budžetu opštine za 2018. godinu do Odluke o budžetu opštine za 2021. godinu) beleži solidan trend rasta prihodne strane budžeta, respektabilno smanjivanje rashodne strane budžeta i kontrolisanje budžetsko-finansijskih tokova odnosno finansijsko poslovanje koje ne ugrožava blagovremeno i kvalitetno izvršavanje obaveza opštine.

U sledećoj tabeli prikazujemo periodično kretanje prihodne i rashodne strane budžeta opštine Ada za period od 2018. do 2021. godine, sa naznakom manjka ili viška projektovanih sredstava u godišnjim budžetima opštine (u skladu sa godišnjim Odlukama o budžetu opštine Ada).

*Tabela: Pregled budžeta opštine Ada za period od 2018. do 2021. godine*

|  |  |  |  |
| --- | --- | --- | --- |
| **Godina** | **Prihodi budžeta (u milionima dinarima)** | **Rashodi budžeta (u milionima dinarima)** | **Suficit / Deficit budžeta (u milionima dinarima)** |
| **2021** | 689,5 | 528,9 | Suficit: 160,5 |
| **2020** | 642,2 | 813,1 | Deficit: 170,7 |
| **2019** | 724,0 | 744,8 | Deficit: 20,8 |
| **2018** | 609,0 | 617,1 | Deficit: 8,1 |

Budžet opštine (prihodna strana) je u poslednje četiri godine u trendu stalnog rasta (u poređenju sa početnom, 2018. godinom, na nivou od 13% rasta, dok je rashodna strana u trendu pada, što omogućava racionalno planiranje budžeta, efikasno izvršavanje nadležnosti i planiranje investicija. Posebno je značajno da je u 2021. godini planiran suficit budžeta, koji omogućava značajnija i robusnija ulaganja u razvoj opštine. Jedini izuzetak u opisanom trendu je 2020 godina. Deficiti budžeta u 2018. i 2019. godini su na nivou prihvatljivih (oko 3% prihodne strane budžeta). Uočljivo je da opštinsko rukovodstvo i organi koji predlažu i usvajaju budžet opštine (Opštinsko veće i Skupština opštine) postupaju ciljano, balansirano i odgovorno.

Kada je u pitanju sama struktura prihodne strane budžeta opštine Ada u predmetnom periodu njena struktura je izuzetno povoljna. Većinsku osnovu prihoda budžeta čine sopstveni prihodi, pre svega porezi, čije se učešće u budžetu (izraženo i nominalno i procentualno) značajno povećavanja, kontinuiranim trendom koji je neuporedivo intenzivniji od trenda rasta ukupnih prihoda budžeta opštine. Sa druge strane, porezi, koji čine osnovne i glavne prihode budžeta opštine, a koji su isključiva i izvorna nadležnost opštine se takođe dramatično povećavaju u nominalnim iznosima, što u perspektivi stvara snažnu osnovu za još stabilniju finansijsku samostalnost opštine Ada. Posebno je ohrabrujuće da se značajno povećava naplata poreza na dohodak, dobit i kapitalna ulaganja (koji je ključni izvor prihoda budžeta) i poreza na imovinu, koji je prema svim standardima najteže naplativ lokalnih izvorni prihod. Nominalne i procentualne iznose učešća izvornih prihoda – poreza u godišnjim budžetima opštine i opisane trendove njihovog uvećanja prikazujemo u sledećoj tabeli.

*Tabela: Pregled izvornih prihoda opštine Ada za periodod 2018. do 2021. godine*

|  |  |  |  |  |  |  |
| --- | --- | --- | --- | --- | --- | --- |
| **Godina** | **Ukupni porezi**  **(nominalni iznos, u milionima dinarima)** | **Ukupni porezi**  **(procentualni iznos u odnosu na ukupnu prihodnu stranu budžeta opštine)** | **Visina poreza na dohodak, dobit i kapitalna ulaganja(nominalni iznos, u milionima dinarima)** | **Učešće poreza na dohodak, dobit i kapitalna ulaganja ( procenti u odnosu na prihodnu stranu budžeta opštine)** | **Visina poreza na imovinu (nominalni iznos, u milionima dinarima)** | **Učešće poreza na imovinu ( procenti u odnosu na prihodnu stranu budžeta opštine)** |
| **2021** | 537,9 | 76,1 | 343,0 | 48,5 | 164,0 | 23,0 |
| **2020** | 494,0 | 60,8 | 326,7 | 40,2 | 130,0 | 16,0 |
| **2019** | 444,8 | 42,6 | 294,8 | 28,2 | 115,0 | 11,0 |
| **2018** | 436,4 | 70,7 | 272,5 | 44,2 | 125,5 | 20,3 |

Već je napomenuto da su transferna sredstva koja se dodeljuju opštini na godišnjem nivou daleko ispod proseka opština i gradova u RS. U poslednje četiri godine učešće transfernih sredstava u prihodima budžeta opštine kretalo se od 12,7% u 2020. godini do najviše zabeleženih 19,5% u 2018. godini. U 2021. godini projektovani prihodi od transfera su na nivou koji je sličan proseku transfernih sredstava dodeljenih opštini Ada u periodu od 2018. do 2021. godine. Ključni davalac transfernih sredstava opštini Ada je nivo AP Vojvodine, koji dominira kao subjekat – davalac, što je očekivano imajući u vidu nadležnosti i obaveze pokrajine u skladu sa Zakonom o utvrđivanju nadležnosti AP Vojvodine (2012, 2020).

Imajući u vidu iznete podatke, činjenice i tvrdnje sasvim je opravdano očekivati da opština Ada ima kapaciteta za uvećavanje ukupnih prihoda budžeta, izvornih prihoda kao glavnih izvora finansiranja i ulaganje u ozbiljnije razvojne projekte.

U sledećoj tabeli prikazujemo visinu transfernih sredstava dodeljenih opštini Ada od strane viših nivoa vlasti u predmetnom periodu.

*Tabela: Pregled transfernih sredstava kao izvora prihoda budžeta opštine Ada za period od 2018. do 2021. godine*

|  |  |  |  |
| --- | --- | --- | --- |
| **Godina** | **Visina ukupnih transfernih sredstava kao prihoda budžeta (nominalno, u milionima dinarima)** | **Transferna sredstva kao prihod budžeta (procentualno u odnosu na ukupni budžet)** | **Viši nivo vlasti koji je dodelio transferna sredstva** |
| **2021** | 104,8 | 14,8 | AP Vojvodina- namenski transfer (12,8% u odnosu na ukupni budžet) |
| **2020** | 103,1 | 12,7 | AP Vojvodina- namenski transfer : 90,68 miliona dinara (11,2% u odnosu na ukupni budžet) |
| **2019** | 107,6 | 19,0 | Transfer sa nivoa Republike Srbije |
| **2018** | 90,6 | 19,5% | AP Vojvodina – namenski transfer, 1,9% budžeta, većinski – 98,1 sredstva budžeta opštine |

*2.11.3 Kreditni potencijal opštine*

Opština Ada ima jedan zaključen jedan ugovor o investicionom kreditu. Ugovor je zaključen sa bankom: Komercijalna banka A.D Beograd, 18.03.2019. godine, visina kredita odnosno kreditnog zaduženja opštine Ada kod ove banke je 300.000.000 dinara. Prema podacima iz ugovora, kreditna obaveza ističe 01.12.2027. godine. Imajući u vidu dosadašnji prilično restriktivan odnos prema pozajmljivanju sredstava putem kredita, opština Ada ima visok kreditni potencijal, koji je od značaja za planiranje i iskorišćavanje razvojnih potencijala i prioriteta opštine.

*2.11.4 Finansijski kapaciteti opštine u širem smislu*

Opština Ada poseduje solidne finansijske kapacitete kada su u pitanju sredstva lokalnog budžeta, posebno zbog zabeleženog trenda rasta prihoda budžeta, nominalnog i procentualnog rasta glavnih izvornih prihoda (različitih poreza) i stalne dostupnosti transfernih sredstava dva, viša, nivoa vlasti. Opština Ada, međutim, usled objektivnih ograničenja (finansiranje zakonom propisanih izvornih nadležnosti i poverenih poslova, nedovoljno razvijene i kvalitetno opremljene mreže javno-komunalnih preduzeća – i njihovih budžetskih ograničenja, blažeg trenda depopulacije, zastarelosti pojedinih infrastrukturnih objekata i mreža za pružanje komunalnih usluga) za realizaciju skupljih, savremenijih i kvalitetnijih projekata i programa, i za realizaciju bitnih razvojnih ciljeva u ekonomskoj i infrastrukturnoj oblasti, treba da kroz racionalnu analizu identifikuje i druge načine finansiranja razvojnih prioriteta. Kao mogući i prihvatljivi modeli pribavljanja nedostajućih sredstava za finansiranje infrastrukturnih i drugih programa i projekata, opština u cilju realizacije prioritetnih ciljeva razvoja treba da razmotri mogućnost korišćenja sledećih izvora finansiranja: prevashodno preko projekata javno-privatnog partnerstva kroz uključivanje poslovnog sektora na bazi definisanog zajedničkog interesa; zaduživanje kod poslovnih banaka putem kredita ( u obimu koji to dozvoljava Zakon o javnom dugu i opisane kreditne obaveze opštine na dan usvajanja Plana razvoja; aktivniju participaciju u preko-graničnoj saradnji kako bi ostvario pristup fondovima koji obezbeđuju finansijska sredstva u oblastima koje su značajne za realizaciju prioritetnih ciljeva razvoja i mera predviđenih ovim Planom razvoja opštine; jačanje međunarodnih aktivnosti opštine kako bi se obezbedio pristup sredstvima međunarodnih organizacija i donatora. Imajući u vidu da je u opštini Senta mađarsko stanovništvo većinsko treba razmotriti i mogućnost unapređenja saradnje sa organima Republike Mađarske i njihovim agencijama i fondovima.

**2.12 LOKALNA SAMOUPRAVA**

Opština Ada je osnovna teritorijalna jedinica, osnovana Zakonom o teritorijalnoj organizaciji Republike Srbije, u kojoj se ostvaruje Ustavom Republike Srbije utvrđeno pravo na lokalnu samoupravu.

Organi opštine Ada su: Skupština opštine Ada, Predsednik opštine Ada, Opštinsko veće opštine Ada i Opštinska uprava opštine Ada.

Opštinsko veće opštine Ada ima predsednika i šest članova.

Opštinska uprava opštine Ada, prema Odluci o organizaciji opštinske uprave opštine Ada, ima sledeće unutrašnje organizacione jedinice:

* Odeljenje za komunalne poslove, urbanizam, građevinarstvo i zaštitu životne sredine;
* Odeljenje za kapitalne investicije i za lokalni ekonomski razvoj;
* Odeljenje za budžet i finansije;
* Odeljenje za lokalnu poresku administraciju;
* Odeljenje za opštu upravu, društvene delatnosti i zajedničke poslove;
* Odeljenje za imovinsko-pravne poslove;
* Odeljenje za inspekcijske poslove;
* Stručna služba za skupštinske poslove i poslove Opštinskog veća.

Ukupan broj sistematizovanih radnih mesta u Pravilniku o organizaciji i sistematizaciji radnih mesta u Opštinskoj upravi opštine Ada je 51radno mesto. Ukupan broj popunjenih radnih mesta u Opštinskoj upravi opštine Ada je 51 radno mesto, od kojih je na položajima zaposleno ukupno jedno lice, na izvršilačkim službeničkim radnim mestima 46 lica, a na radnim mestima nameštenika zaposleno je 4 lica.

Opština Ada je osnivač i finansira rad dole navedenih ustanova:

* Biblioteka „Sarvaš Gabor“, Ada;
* Centar za socijalni rad opštine Ada;
* PU „Čika Jova Zmaj“

Opština Ada je osnivač i finansira rad sledećih javnih preduzeća:

* JKP „Standard“;
* JKP „Adica“.

**3. VIZIJA RAZVOJA OPŠTINE ADA :**

|  |
| --- |
| **Opština Ada je lokalna zajednica u kojoj građani žive mirno, bezbedno i slobodno, i dostupne su im kvalitetne javne usluge, preduzetničke inicijative i mogućnosti i održivo društveno, prirodno i ekonomsko okruženje**. |

**PARCIJALNE VIZIJE RAZVOJA**

**Razvojni pravac: Ekonomski razvoj**

Vizija:

|  |
| --- |
| Opština Ada je održiva, preduzetnički orijentisana opština koja podržava privatne kompanije, preduzetnike i građane sa poslovnim idejama i snažno podržava održivi razvoj opštine u korist blagostanja njenih građana |

**Razvojni pravac: Društveni razvoj**

Vizija:

|  |
| --- |
| Opština Ada želi da da se razvija na način koji omogućava stalnu i unapređenu dostupnost kvalitetnog školskog sistema na svim nivoima, kvalitetnih programa u oblasti omladinske politike i šansi za mlade, tradicionalnih i savremenih kulturnih sadržaja i bogatstva umetničko-kulturnih događaja i manifestacija, zdravstvenih ustanova i lečilišnih kompleksa i da bude deo nacionalnih, regionalnih i međunarodnih inicijativa u svim sferama društvenog života |

**Razvojni pravac: Urbani razvoj i zaštita životne sredine**

Vizija:

|  |
| --- |
| Opština Ada je opština zdrave životne sredine, unapređenih komunalnih usluga, brze i odgovorne javne administracije, standarda koji unapređuju položaj građana i predstavljaju uzor za druge opštine u pokrajinskom okruženju |

**4. PRIORITETNI CILJEVI RAZVOJA**

*Tabelarni prikaz razvojnih oblasti i prioritetnih ciljeva razvoja*

|  |  |
| --- | --- |
| **RAZVOJNA OBLAST** | **PRIORITETNI CILJEVI** |
| **EKONOMSKI RAZVOJ** | **Prioritetni cilj: Izgradnja opštine kao unapeđene i kompetitivnije investicione destinacije**  **Prioritetni cilj: Razvoj zdravstvenog i velnes-turizma** |
| **DRUŠTVENI RAZVOJ** | **Prioritetni cilj: Unapređenje položaja i života omladinske populacije u opštini**  **Prioritetni cilj: Kvalitetni uslovi obrazovanja na svim nivoima obrazovnog uzrasta – ciklusa** |
| **URBANI RAZVOJ I ZAŠTITA ŽIVOTNE SREDINE** | **Prioritetni cilj: Unapređenje saobraćajne i teritorijalne dostupnosti opštine**  **Prioritetni cilj: Savremene, kvalitetne i lako dostupne komunalne usluge i priključci za sve građane opštine**  **Prioritetni cilj: Zdrava i bezbedna životna sredina** |

*Tabelarni prikaz razvojnih oblasti, prioritetnih ciljeva i mera u okviru prioritetnih ciljeva*

**RAZVOJNA OBLAST: EKONOMSKI RAZVOJ**

|  |  |  |
| --- | --- | --- |
| **RAZVOJNA OBLAST: EKONOMSKI RAZVOJ –** | **PRIORITETNI CILJ** | **MERE** |
|  | **Izgradnja opštine kao unapređene i kompetitivnije investicione destinacije u nacionalnim okvirima** | **MERA**:Preduzimanje aktivnosti u cilju proširivanja postojeće industrijske zone na teritoriji opštine  **MERA**: Uvođenje lokalnih podsticaja za privlačenje i realizaciju novih investicija na teritoriji opštine  **MERA**: Organizacione promene unutar Opštinske uprave opštine u cilju osnivanja posebne službe – organizacione jedinice za komunikaciju sa poslovnim sektorom i privlačenje investicija  **MERA**: Privlačenje stručne i kvalifikovane radne snage u cilju osnaživanja lokalnog tržišta rada, unapređenja lokalne stručno-obrazovne ponude i sprovođenje prekvalifikacije i dokvalifikacije nezaposlenih lica na teritoriji opštine  MERA: Podrška poljoprivrednim gazdinstvima na teritoriji opštine |
|  | **Razvoj zdravstvenog i velnes turizma i unapređenje saradnje lokalnih aktera u oblasti turizma** | **MERA**: Istraživanje lekovitih svojstava i termalnih voda u saradnji sa zainteresovanih kompanijama iz poslovnog i turističkog sektora i preduzimanje aktivnosti u cilju izgradnje hotela u oblasti zdravstvenog turizma  **MERA**:Unapređenje infrastrukturnih uslova za razvoj turizma i bolje iskorišćavanje opštinskih resursa u oblasti turizma  **MERA**: Kreiranje programskog okvira za razvoj turizma, osnivanje Saveta za razvoj turizma i jačanje kapaciteta JP „Adica“ |

**RAZVOJNA OBLAST: DRUŠTVENI RAZVOJ**

|  |  |  |
| --- | --- | --- |
| **RAZVOJNA OBLAST: DRUŠTVENI RAZVOJ** | **PRIORITETNI CILJ** | **MERE** |
|  | **Unapređenje položaja i života omladinske populacije u opštin**i | **MERA**: Kreiranje strateškog okvira u oblasti omladinske politike i šansi za mlade  **MERA**:Finansijska i tehničko-rezidualna podrška studentskoj i omladinskoj populaciji sa teritorije Severno-banatskog upravnog okruga  **MERA**:Izgradnja opštine kao regionalnog centra sportskog-rekreativnog turizma namenjenog dečijoj i omladinskoj populaciji AP Vojvodine |
|  | **Kvalitetni uslovi obrazovanja na svim nivoima obrazovnog uzrasta – ciklusa** | MERA:Podrška unapređenju uslova rada, modernizaciji nastavnog procesa i učinaka učenika osnovnih i srednje škole sa teritorije opštine Ada  MERA:Podrška unapređenju uslova rada, modernizaciji nastavnog procesa i učinaka učenika osnovnih i srednje škole sa teritorije opštine Ada |

**RAZVOJNA OBLAST: URBANI RAZVOJ I ZAŠTITA ŽIVOTNE SREDINE**

|  |  |  |
| --- | --- | --- |
| **RAZVOJNA OBLAST: URBANI RAZVOJ I ZAŠTITA ŽIVOTNE SREDINE** | **PRIORITETNI CILJ** | **MERE** |
|  | **Unapređenje saobraćajne i teritorijalne dostupnosti opštine** | **MERA**:Priprema i izgradnja saobraćajnice koja opštinu Ada povezuje sa auto-putem Subotica – Novi Sad  **MERA**: Rekonstrukcija i modernizacija opštinskih puteva u naselju Mol |
|  | **Savremene, kvalitetne i dostupne komunalne usluge i prikljčci za sve građane opštin**e | **MERA**: Kompletna zamena – rekonstrukcija instalacija na vodovodnoj mreži na celoj teritoriji opštine  **MERA**: Izgradnja nedostajuće kanalizacione mreže na teritoriji opštine Ada  **MERA:** Proširivanje kapaciteta Postrojenja za prečišćavanje otpadnih voda u naselju Mol  **MERA**: Izgradnja fabrike vode – izgradnja crpne stanice i uređaja za kondicioniranje pijaće vode za naselja Ada i Mol  **MERA**: Izgradnja toplotne stanice uz bušotinu Adica 2/X |
|  | **Zdrava i bezbedna životna sredina** | **MERA**:Preduzimanje aktivnosti u cilju eliminacije smetlišta na teritoriji opštine  **MERA**: Edukacija građana sa ciljem odgovornog postupanja prema životnoj sredini |

1. **MERE ZA DOSTIZANJE PRIORITETNIH CILJEVA**

**RAZVOJNI PRAVAC 1: EKONOMSKI RAZVOJ**

**PRIORITETNI CILJ: IZGRADNJA OPŠTINE KAO UNAPREĐENE I KOMPETITIVNIJE INVESTICIONE DESTINACIJE U NACIONALNIM OKVIRIMA**

**INDIKATORI ZA PRIORITETNI CILJ:**

|  |  |  |  |
| --- | --- | --- | --- |
| **Izgradnja opštine kao unapređene i kompetitivnije investicione destinacije u nacionalnim okvirima** | **Indikator** | **Početno stanje** | **Željeno stanje** |
| Površina industrijske zone opremljene komunalno-energetskom infrastrukturom | 32 ha | 60 ha |
| Broj novih investicija na teritoriji opštine | 0 | 15 |
| Broj lokalnih podsticaja za nova radna mesta | 0 | 50 |
| Broj novozaposlenih fizičkih lica, sa prebivalištem van teritorije opštine | 0 | 100 |
| Površina obrađenog poljoprivrednog zemljišta ( u ha) | 19.800 | 20.500 |
| Broj poljoprivrednih gazdinstava | 1.672 | 1.800 |
| Broj edukativnih aktivnosti namenjenih poljoprivrednim gazdinstvima i poljoprivrednicima | 0 | 10 |

**OPIS PRIORITETNOG CILJA:**

|  |
| --- |
| Opština Ada ima povoljne uslove za unapređenje položaja kao investicione destinacije za poslovna ulaganja na teritoriji opštine u pokrajinskim i nacionalnim okvirima, ali je ključni cilj da se preduzmu mere i aktivnosti kako bi se unapredila kompetitivnost i atraktivnost opštine i na taj način povećao broj lociranih investicija (poslovnih, proizvodnih, industrijskih i uslužnih aktivnosti), povećao broj zaposlenih, unapredio kvalitet poslovnog ambijenta i podržala oblast poljoprivrede. Od značaja za ekonomsku perspektivu opštine i njen ukupni investiciono-poslovni imidž je da se opština pozicionira kao atraktivna destinacija za ulaganja domaćih i inostranih investitora i preduzetnika. Jačanje kompetitivnosti odnosno konkurentnosti opštine je cilj koji treba da omogući da se opština Ada nađe na mapi atrktivnih investicionih destinacija, a ovaj cilj moguće je ostvariti robusnijim ulaganjima u segmente koji su od značaja za investiranje i odlučivanje o izboru destinacija za investiranje. U cilju unapređenja kompetitivnosti i atraktivnosti opštine kao investicione i poslovne destinacije neophodno je proširiti postojeću industijsku zonu, uvesti konkurentne opštinske podsticaje kao posebnu prednost na tržištu opština i gradova na pokrajinskom i nacionalnom nivou, unaprediti komunikaciju i marketing opštine prema poslovnom sektoru kroz reformu lokalne uprave i kreirati ambijent za unapređenje lokalno dostupne radne snage. Segment poljoprivrede, koji je sastavni deo ovog prioiritetnog cilja je bitan razvoni element ovog cilja jer je namera da se i dalje aktivno i kroz veća ulaganja radi na unapređenju položaja poljoprivrednih gazdinstava, modernizaciji gazdinstava i ojačavanju njihovih proizvodnih, poslovnih i prerađivačkih aktivnosti. Realizacija ovog cilja zahteva duži vremenski period fokusiranja na realizaciju predviđenih mera, značajna budžetska ulaganja i prilagođavanje lokalne adminstracije i tržišta radne snage savremenih potrebama investitora odnosno poslovnog sektora. |

**MERE:**

**MERA:PREDUZIMANJE AKTIVNOSTI U CILJU PROŠIRIVANJA POSTOJEĆE INDUSTRIJSKE ZONE NA TERITORIJI OPŠTINE**

OPIS MERE: Postojeća industrijska zona u cilju obezbeđivanja njene nacionalne atraktivnosti i kompetitivnosti na teritoriji AP Vojvodine, treba da bude proširena u meri u kojoj mogućnosti otkupa parcela u blizini industrijske zone dozvoljavaju. Organi opštine preduzeće mere i aktivnosti i predložiti i doneti potrebne odluke u cilju pribavljanja u javnu svojinu nepokretnosti u blizini industrijske zone, u cilju njenog proširivanja. Namera opštine je da parcele u privatnom vlasništvu otkupi i pripremi neophodnu plansku dokumentaciju, iz nadležnosti opštine, kako bi se industrijska zona proširila. Cilj je da se industrijska zona proširi sa trenutnih32ha na60ha. U okviru ove mere opština će iz dostupnih budžetskih sredstava finansirati obezbeđivanje lakše saobraćajno-transportne dostupnosti zone, urgentno i funkcionalno komunalno-infrastrukturno opremanje (priključak na vodovodnu, kanalizacionu, elektro-energetsku, grejnu i komunikacionu mrežu) i promociju kapaciteta i poslovnih potencijala proširene industrijske zone. Plan opštine je da se teritorija industrijske zone uveća za 50 % , kao i da se omogući otpočinjanje proizvodno-poslovnog procesa za ukupno15privrednih subjekata.

ODGOVORNI SUBJEKAT: Opština Ada – Skupština opštine Ada, u saradnji sa Opštinskom upravom opštine

VREMENSKI ROK ZA REALIZACIJU: srednji (3 do 5 godina)

POTREBNA FINANSIJSKA SREDSTVA: 70.000.000,00 do 100.000.000,00 dinara (trafo stanice, putevi, komunalna infrastruktura (voda, gas, kanalizacija))

NAČIN FINANSIRANJA MERE: budžetska sredstva opštine

**MERA: UVOĐENJE LOKALNIH PODSTICAJA ZA PRIVLAČENJE I REALIZACIJU NOVIH INVESTICIJA NA TERITORIJI OPŠTINE**

OPIS MERE: U okviru ove mere, opština će u saradnji, sa nivoom AP Vojvodine i RS razmotriti potrebu uvođenja lokalnih podsticaja za privlačenje novih investicija na teritoriji opštine. Posebna saradnja biće uspostavljane sa filijalama Nacionalne službe za zapošljava sa teritorije opštine i Severno-banatskog okruga. Cilj opštine je da se uvedu namenski podsticaji za realizaciju investicija u oblastima u kojima opština Ada nije prepoznata i nema potreban stepen atraktivnosti za ulaganja. Odgovornost u okviru realizacije ove mere biće ravnopravno raspodeljena između Opštinske uprave opštine, Opštinskog veća i javno-komunalnih preduzeća u cilju razmatra mogućnosti za efektivnost uvođenja podsticaja. Odluku o uvođenju podsticaja, nakon sprovedene analize doneće Skupština opštine Ada.

ODGOVORNI SUBJEKAT: Opština Ada - Skupština opštine Ada

VREMENSKI ROK ZA REALIZACIJU: kratki (1 do 2 godine)

POTREBNA FINANSIJSKA SREDSTVA: 5.000.000 do 10.000.000 dinara

NAČIN FINANSIRANJA MERE: budžetska sredstva opštine

**MERA: ORGANIZACIONE PROMENE UNUTAR OPŠTINSKE UPRAVE OPŠTINE U CILJU OSNIVANJA POSEBNE SLUŽBE – ORGANIZACIONE JEDINICE ZA KOMUNIKACIJU SA POSLOVNIM SEKTOROM I PRIVLAČENJE INVESTICIJA**

OPIS MERE: U okviru ove mere biće analiziran postojeći pravni ambijent koji se odnosi na organizaciju opštinske uprave (Odluka o organizaciji opštinske uprave, akt o unutrašnjoj organizaciji i sistematizaciji) i formulisani predlozi za izmene i dopune pozitivnih akata u cilju osnivanja organizacione jedinice za komunikaciju sa poslovnim sektorom i privlačenje investicija. Biće razmotrena mogućnost da se organizaciona jedinica situira ili unutar Opštinske uprave (ukoliko mogućnosti dozvole kao unutrašnja organizaciona jedinica sa pravnim statusom grupe ili odseka, koja će obavljati poslove komunikacija i saradnje sa poslovnim sektorom i poslove promocije i marketinga) unutar Kabineta predsednika opštine ili kroz formiranje posebne Agencije za investicije i promociju opštine Ada.

ODGOVORNI SUBJEKAT: Opština Ada – Opštinsko veće, u saradnji sa Opštinskom upravom opštine Ada

VREMENSKI ROK ZA REALIZACIJU: kratki (1 do 2 godine)

POTREBNA FINANSIJSKA SREDSTVA:1.000.000 dinara – 3.000.000 dinara

NAČIN FINANSIRANJA MERE:budžetska sredstva opštine

**MERA: PRIVLAČENJE STRUČNE I KVALIFIKOVANE RADNE SNAGE U CILJU OSNAŽIVANJA LOKALNOG TRŽIŠTA RADA, UNAPREĐENJA LOKALNE STRUČNO-OBRAZOVNE PONUDE I SPROVOĐENJE PREKVALIFIKACIJE I DOKVALIFIKACIJE NEZAPOSLENIH LICA NA TERITORIJI OPŠTINE**

OPIS MERE: U okviru ove mere opština Ada će razmotriti načine privlačenja stručne i kvalifikovane radne snage, uz razmatranje načina privlačenja novih rezidenata i stanovnika, pre svega u cilju promene strukture nezaposlenih i otvaranja novih mogućnosti zapošljavanja. Ova mera ima pomoćni karakter, nadležni organi oformiće radne grupe i konsultovati NSZ i primeniti najbolja iskustva iz prakse. Cilj ove mere je da se unapredi ponuda radne snage kroz omogućavanje potrebnih obrazovnih profila i finansiranje programa prekvalifikacije i dokvalifikacije, u saradnji sa organima u čijem opisu nadležnosti su ovi poslovi.

ODGOVORNI SUBJEKAT: Opština Ada, u saradnji sa lokalnom filijalom NSZ

VREMENSKI ROK ZA REALIZACIJU: kratki (1 do 2 godine)

POTREBNA FINANSIJSKA SREDSTVA: 5.000.000 dinara

NAČIN FINANSIRANJA MERE: budžetska sredstva opštine

**MERA: PODRŠKA POLJOPRIVREDNIM GAZDINASTVIMA NA TERITORIJI OPŠTINE**

OPIS MERE: U okviru ove mere opština planira da obezbedi sredstva za modernizaciju postojeće opreme i tehnologije rada poljoprivrednih gazdinstava sa teritorije opštine, da pripremi, organizuje i evaluira na temeljan način, obuke namenjene poljoprivrednim gazdinstvima i poljoprivrednicima, da podrži zajednički nastup poljoprivrednih gazdinstava na izložbama, forumima i skupovima iz oblasti poljoprivrede, kao i da razmotri mogućnosti specijalne podrške poljoprivrednim gazdinstvima i poljoprivrednicima kada je u pitanju udruživanje i pripremanje i realizacija zajedničkih projektata više subjekata. Cilj je da se podrže poljoprivredna gazdinstva i poveća površina obrađenog zemljišta i broj subjekta preduzetnika u poljoprivrednoj oblasti. U okviru ove mere opština planira i jaku podršku nastupanju poljoprivrednih gazdinstava na stručnim manifestacijama i posebne podsticaje za novo-registrovana poljoprivredna gazdinstva.

ODGOVORNI SUBJEKAT: Opština Ada

VREMENSKI ROK ZA REALIZACIJU: dug (5 do 7 godina)

POTREBNA FINANSIJSKA SREDSTVA: 5.000.000 do 15.000.000 miliona dinara

NAČIN FINANSIRANJA MERE: budžetska sredstva opštine; sredstva međunarodnih organizacija i donatora; projektna sredstva; sredstva budžeta AP Vojvodine i Republike Srbije

**PRIORITETNI CILJ: RAZVOJ ZDRAVSTVENOG I VELNES TURIZMA I UNAPREĐENJE SARADNJE LOKALNIH AKTERA U OBLASTI TURIZMA**

**INDIKATORI ZA PRIORITETNI CILJ:**

|  |  |  |  |
| --- | --- | --- | --- |
| **Razvoj zdravstvenog i velnes turizma i unapređenje saradnje lokalnih aktera u oblasti turizma** | **Indikator** | **Početno stanje** | **Željeno stanje** |
| Broj novih hotela u oblasti zdravstvenog i velnes turizma | 0 | 2 |
| Površina marine | 7268 | 14000 |
| Površina vikend – naselja | 55000 | 90000 |
| Visina ulaganja u promociju opštine kao turističke destinacije | 0 | 5.000.000,00 |
| Broj obrazovanih lokalnih tela u oblasti turizma | 0 | 2 |
| Broj programa i projekata u oblasti turizma finansiranih većinski od strane ne-opštinskih subjekata | 0 | 4 |
| Broj novo-registrovanih pružalaca usluga u oblasti smeštaja | 0 | 20 |

**OPIS PRIORITETNOG CILJA:**

|  |
| --- |
| Opština Ada u okviru ovog prioritetnog cilja ima nameru da razvije turizam, kao ekonomsku razvojnu granu u cilju iskorišćavanja lokalnih resursa (termalnih voda, zemljišta, infrastrukture). Ključni pravci razvoja lokalnog turizma zavise od istraživanja lekovitih svojstava voda, unapređenja kvaliteta opštine Ada kao turističke destinacije, uslova koje opština treba da ponudi investitorima u oblasti turističke industrije i unapređenja lokalne turističke politike i saradnje javnog, poslovnog i civilnog sektora na nivou opštine u ovoj oblasti. Uslov za ostvarenje ovog prioritetnog cilja je i jačanje JP “Adice” i poboljšavanje komunikacije sa ciljnim grupama u turističkoj oblasti i finansiranje kvalitetnog marketinga opštine kao destinacije. Ciljevi u okviru ovog prioritetnog razvojnog cilja nemaju karakter velikih ambicija, već su mere koncipirane tako da omoguće unapređenje položaja opštine kao turističke destinacije na pokrajinskom nivou, kako bi se u ovoj fazi razvoja oblasti turizma stvorili povoljniji uslovi za buduće delovanje opštine, nakon isteka važenja ovog Plana razvoja.  U okviru ovog prioritetnog cilja, od izuzetne važnosti je da se istraže lekovita svojstva voda i zemljišta na teritoriji opštine, da se ostvari komunikacija sa potencijalnim investitorima, da se poveća broj hotela u oblasti zdravstvenog i velnes turizma, kao i da se unaprede postojeća turistička mesta i opštinske turističke atrakcije (marina, vikend naselje, dostupnost i dr.) kako bi se opština Ada pozicionirala kao konkurentnija turistička destinacija u odnosu na trenutnu poziciju opštine kao nedovoljno prepoznate destinacije sa nejasnim imidžom na pokrajinskom tržištu turističkih destinacija. Da bi se ovaj prioritetni cilj ostvario neophodno je preduzimanje aktivnosti, koje su atraktivne turističke destinacije preduzele ranije, da se usvoji lokalni strateški i institucionalni okviru u oblasti turizma kroz donošenje dokumenata javnih politika i da se opštinsko javno preduzeće, nadležno za turizam, ojača organizaciono, kadrovski i finansijski, kako bi bilo u stanju da pravovremeno i odgovorno upravlja razvojem i kvalitetom opštine kao turističke destinacije. Realizacija ovog prioritetnog cilja nije isključiva odgovornost lokalne samouprave, već i poslovnog sektora, i u značajnoj meri zavisiće od razvoja drugih, konkurentnskih opština u turističkoj oblasti, trendova u oblasti privrede i turizma na pokrajinskom i nacionalnom nivou i pravnog i strateškog okvira koji će u vreme važenja ovog plana kreirati viši nivoi vlasti (pokrajinski i nacionalni). |

**MERE:**

**MERA 1: ISTRAŽIVANJE LEKOVITIH SVOJSTAVA I TERMALNIH VODA U SARADNJI SA ZAINTERESOVANIM KOMPANIJAMA IZ POSLOVNOG I TURISTIČKOG SEKTORA I PREDUZIMANJE AKTIVNOSTI U CILJU IZGRADNJE HOTELA U OBLASTI ZDRAVSTVENOG TURIZMA**

OPIS MERE **:**U okviru ove mere opština će pomoći i pružiti podršku zainteresovanim kompanijama iz poslovnog i turističkog sektora u cilju sprovođenja istraživanja, izrade elaborata, pribavljanja potrebne dokumentacije iz nadležnosti opštine (i nadležnosti viših nivoa vlasti) i obezbeđivanja zemljišta kako bi se kreirali uslovi za izgradnju hotela, sa značajnijim resursima i kapacitetima u oblasti zdravstvenog turizma. Uslovi za realizaciju ove mere su u početnoj fazi, više kompanija je iskazalo poslovnu zainteresovanost za ulaganje u ovu vrstu turizma, a cilj opštine je da se ostvare benefiti kroz eksploataciju bušotina i evidentiranih naslaga lekovitog blata.

ODGOVORNI SUBJEKAT**:** Opština Ada; poslovni sektor iz oblasti turističke i velnes industrije

VREMENSKI ROK ZA REALIZACIJU**:** srednji (3 do 5 godina)

POTREBNA FINANSIJSKA SREDSTVA: 5.000.000,00 dinara (promocija, elaborati)

NAČIN FINANSIRANJA MERE **:**sredstva kompanija iz privatnog sektora; projekti javno-privatnog partnerstva

**MERA 2: UNAPREĐENJE INFRASTRUKTURNIH USLOVA ZA RAZVOJ TURIZMA I BOLJE ISKORIŠĆAVANJE OPŠTINSKIH RESURSA U OBLASTI TURIZMA**

OPIS MERE: Opština će investirati budžetska sredstva i obezbediti neophodnu komunalnu infrastrukturu (voda, električna energija, optički kablovi) na teritoriji marine i na teritoriji vikend naselja. Obaveza opštine je da kroz izmene i dopune plansko-urbanističke dokumentacije kreira uslove za teritorijalno proširenje marine i njeno dodatno opremanje, u skladu sa potrebnim standardima. Takođe, u okviru ove mere kroz izmene i dopune plansko-urbanističke dokumentacije obezbediće se proširenje zona postojećeg vikend naselja u Adi. JP „Adica“ se obavezuje da, na bazi pripremljene dokumentacije (urbanistički projekat)u saradnji sa opštinom predloži potrebne izmene prostorno-urbanističkih akata, obezbedi izradu projekata za izgradnju velnes centra i preduzme radnje u cilju otpočinjanja poslovanja i funkcionisanja velnes hotela. Opština Ada će u okviru ove mere preduzeti radnje i aktivnosti u cilju pribavljanja potrebnih dozvola, dokumentacije i saglasnosti resorno nadležnih organa AP Vojvodine i RS.

ODGOVORNI SUBJEKAT: Opština Ada; JP „Adica“

VREMENSKI ROK ZA REALIZACIJU: srednji (3 do 5 godina)

POTREBNA FINANSIJSKA SREDSTVA: 50.000.000,00 do 100.000.000,00 dinara (putevi, parkinzi, uređenje javnih površina)

NAČIN FINANSIRANJA MERE: budžetska sredstva opštine Ada

**MERA 3: KREIRANJE PROGRAMSKOG OKVIRA ZA RAZVOJ TURIZMA, OSNIVANJE SAVETA ZA RAZVOJ TURIZMA I JAČANJE KAPACITETA JP „ADICA“**

OPIS MERE**:** Opština stoji na stanovištu da je za unapređenje položaja opštine kao turističke destinacije potrebno donošenje dokumenata javnih politika u oblasti turizma i ustanovljavanje lokalnog strateškog okvira za dalju realizaciju bitnih razvojnih projekata u ovoj oblasti. Plan je da se usvoji Koncept politike u oblasti turizma za teritoriju opštine (ključne smernice), Program razvoja turizma za period od tri godine, sa pripadajućim Akcionim planom. U okviru ove mere planirano je osnivanje i funkcionisanje Saveta za razvoj turizma na teritoriji opštine, čiji inicijator će biti predsednik opštine, a u sastavu saveta biće zastupljeni predstavnici javnog (opština i opštinske ustanove i organizacije), poslovnog (kompanije, preduzetnici) i civilnog sektora (udruženja građana). Mera podrazumeva i dodatno jačanje kapaciteta JP „Adica“ kroz sprovođenje obuka, značajnije ulaganje u promociju turističke ponude, kvalitetnije uspostavljanje saradnje lokalnih aktera u turističkoj oblasti, uspostavljanje saradnje sa okružnim organizacijama i intenzivnije apliciranje za dostupna sredstva domaćih organizacija (ministarstva, agencije) i evropskih i međunarodnih fondova.

ODGOVORNI SUBJEKAT: Opština Ada; Predsednik opštine Ada; JP „Adica“

VREMENSKI ROK ZA REALIZACIJU: Kratak (1 do 2 godine)

POTREBNA FINANSIJSKA SREDSTVA: 3.000.000 dinara

NAČIN FINANSIRANJA MERE: budžetska sredstva opštine; sredstva drugih nivoa vlasti, projektno finansiranje, donacije

**RAZVOJNI PRAVAC 2: DRUŠTVENI RAZVOJ**

**PRIORITETNI CILJ:UNAPREĐENJE POLOŽAJA I ŽIVOTNIH USLOVA OMLADINSKE POPULACIJE U OPŠTINI**

**INDIKATORI ZA PRIORITETNI CILJ :**

|  |  |  |  |
| --- | --- | --- | --- |
| **Unapređenje položaja i životnih uslova omladinske populacije u opštini** | **Indikator** | **Početno stanje** | **Željeno stanje** |
| Broj realizovanih programa, projekata i aktivnosti, finansiranih iz budžeta opštine | 0 | 20 |
| Broj dodeljenih učeničkih stipendija | 0 | 30 |
| Broj dodeljenih studentskih stipendija | 0 | 50 |
| Broj kupljenih ili adaptiranih nepokretnosti za radno sposobnu omladinsku populaciju | 0 | 30 |

**OPIS PRIORITETNOG CILJA :**

|  |
| --- |
| Opština Ada, kao i većina drugih opština u AP Vojvodini, suočena je sa procesom depopulacije i odlaskom stanovništva starosne dobi od 18 do 35 godina. Ovakvi trendovi negativno se odražavaju na sve segmente života u opštini, a posebno na oblast ekonomije, obrazovanja i kulture, te je cilj opštine Ada da krerira uslove za ostanak omladinske populacije u opštini, poveća učešće omladinske populacije u ukupnom broju stanovnika i da unapredi položaj i životne šanse mladih na teritoriji opštine. Plan je da se na bazi dugoročnog planiranja i praćenja stanja u oblasti omladinske politike, donesu mere koje će značajno atraktivizovati opštinu Ada kao destinaciju za dobar i kvalitetan život omladinske populacije, sa potrebnim kulturnim, obrazovnim i zabavno-rekreativnim sadržajima. Dugoročno posmatrano, ovaj cilj ima visok stepen prioritizovanosti, jer se njegovom realizacijom obezbeđuju veće šanse za realizaciju i parcijalne i opšte vizije razvoja opštine. Opština Ada omladinsku populaciju posmatra kao glavni razvojni ljudski resurs, kao nosioca razvoja opštine u budućnosti i ovaj cilj, svojim sadržajem, prevazilazi uske lokalne okvire jer opština Ada ima nameru i kapacitet da “privuče” omladinsku populaciju iz drugih opština u cilju eliminacije napred pomenutih negativnih trendova i stvaranja preduslova za ostvarivanje drugih postavljenih prioritetnih ciljeva u ekonomskom razvoju i urbanom razvoju lokalne samouprave.  U okviru ovog prioritetnog cilja predlaže se usvajanje strateških dokumenata u oblasti omladinske politike, jačanje organizacionog okvira na nivou Opštinske uprave, uvođenje konkurentnih stimulansa za privlačenje omladinske populacije, značajnog poboljšanje uslova života, školovanja i rada omladinske populacije, kao i pozicioniranje opštine Ada kao regionalnog centra sportsko-rekreativnog turizma na nivou AP Vojvodine. |

**MERE:**

**MERA: KREIRANJE STRATEŠKOG OKVIRA U OBLASTI OMLADINSKE POLITIKE I ŠANSI ZA MLADE**

OPIS MERE: U okviru ove mere opština će razmotriti dosadašnju primenu lokalnih akata u oblasti omladinske politike, izraditi i usvojiti odluku o izradi Lokalnog akcionog plana za mlade u opštini Ada i u skladu sa organizacionim, institucionalnim i finansijskim mogućnostima unaprediti upravno-menadžerske potencijale unutar i izvan Opštinske uprave, u okviru opštinskih nadležnosti. Opština će razmotriti i mogućnosti unapređenja i uvećavanja broja aktivnosti, planiranih i realizovanih projekata i programa u oblasti omladinske politike i šansi za mlade, i na bazi izrađene analize predložiti promene organizacije Opštinske uprave u delu koji se odnosi na poslove koji su neposredno i posredno vezani za rad sa omladinskom populacijom na teritoriji opštine

ODGOVORNI SUBJEKAT: Opština Ada; Opštinska uprava opštine Ada

VREMENSKI ROK ZA REALIZACIJU: kratak (1 do 2 godine)

POTREBNA FINANSIJSKA SREDSTVA: 500.000 – 1.000.000 dinara

NAČIN FINANSIRANJA MERE: budžetska sredstva opštine

**MERA: FINANSIJSKA I TEHNIČKO-REZIDUALNA PODRŠKA STUDENTSKOJ I OMLADINSKOJ POPULACIJI SA TERITORIJE SEVERNO-BANATSKOG UPRAVNOG OKRUGA**

OPIS MERE: Opština će u okviru ove mere, preko Opštinske uprave, a u saradnji sa drugim lokalnim akterima (srednje škole, učenički i studentski parlamenti sa i izvan teritorije opštine, filijala Nacionalne službe za zapošljavanje, omladinska udruženja, saveti roditelja, predstavnicima poslovnog sektora) obrazovati telo za pripremu (iniciranje, predlaganje) mera za obezbeđivanje finansijske podrške studentskoj populaciji sa teritorije Severno-banatskog upravnog okruga (opštine: Kanjiža, Senta, Ada, Čoka, Novi Kneževac i grad Kikinda) i pružanje tehničko-rezidualne podrške omladinskoj populaciji sa teritorije Severno-banatskog upravnog okruga. Finansijska podrška studentskoj populaciji podrazumevaće izbor učinkovitog i konkurentnog (u poređenju sa opštinama, gradovima i upravnim okruzima iz teritorijalnog okruženja opštine) modela stipendiranja studenata određenih profila, potrebnih lokalnom okružnom tržištu (npr. medicinske, tehničke i druge struke). Nadležni organ opštine će na bazi izabranog modela doneti odluku o visini stipendija studentskoj populaciji i uslovima za učešće na konkursu.

Takođe, u okviru ove mere, opština će (preko nadležnih organa) doneti odluku o dodeli finansijskih sredstava za kupovinu ili adaptaciju nepokretnosti namenjenih radno sposobnoj populaciji sa teritorije Severno-banatskog upravnog okruga. Nadležni opštinski organ će donošenjem posebnog akta utvrditi uslove za ostvarivanje navedenog prava, a inicijalni i osnovni uslov je da je lice nastanjeno na teritoriji okruga i da ima radno iskustvo od najmanje godinu dana.

ODGOVORNI SUBJEKAT: Opština Ada, u saradnji sa opštinama sa teritorije Severno-banatskog upravnog okruga i gradom Kikindom

VREMENSKI ROK ZA REALIZACIJU: srednji (3 do 5 godina)

POTREBNA FINANSIJSKA SREDSTVA:50.000.000 – 70.000.000 dinara

NAČIN FINANSIRANJA MERE: budžetska sredstva opštine; sredstva budžeta AP Vojvodine; sredstva donatora; dostupna sredstva međunarodnih organizacija

**MERA: IZGRADNJA OPŠTINE KAO REGIONALNOG CENTRA SPORTSKO-REKREATIVNOG TURIZMA NAMENJENOG DEČIJOJ I OMLADINSKOJ POPULACIJI AUTONOMNE POKRAJINE VOJVODINE**

OPIS MERE: Opština planira da izgradi sportske terene (košarkaški, rukometni, odbojkaški, fudbalski) u naseljima Ada i Molu blizini reke Tise. Plan je da se pripreme i usvoje zakonom ( i pratećim uredbama) i opštinskim propisima predviđena planska, projektna i tehnička dokumentacija, kao i pribave potrebne dozvole kako bi se obrazovao sportsko-rekreativni centar sa unapređenim sadržajima namenjenim populaciji starosti od 13 do 18 godina, koji pripadaju kategoriji aktivnih i registrovanih sportista u okviru klupskih, lokalnih, pokrajinskih i republičkih sportskih saveza. Navedeni centar bi takođe, bio deo paketa podrške omladinskoj populaciji, imajući u vidu sadržaje koje opština planira.

U okviru ove mere opština će preduzeti aktivnosti u cilju modernizacije i sprovođenja rekonstrukcije postojećeg rekreacionog parka u blizini reke Tise. Opština će u cilju realizacije ove mere obezbediti koordinaciju opštine i drugih opština i gradova sa teritorije pripadajućeg okruga, Opštinske uprave opštine i resorno nadležnog JKP-a, identifikovanih okružnih aktera, škola, udruženja i sportskih saveza. Takođe, opština planira i preduzimanje promotivno-marketinških aktivnosti u cilju atraktivizacije sportsko-rekreativnog centra i njegovih novih sadržaja.

VREMENSKI ROK ZA REALIZACIJU: srednji (3 do 5 godina)

POTREBNA FINANSIJSKA SREDSTVA: 300.000.000 dinara

NAČIN FINANSIRANJA MERE: budžetska sredstva opštine; sredstva budžeta AP Vojvodine; sredstva donatora; dostupna sredstva međunarodnih organizacija

**PRIORITETNI CILJ: KVALITETNI USLOVI OBRAZOVANJA NA SVIM NIVOIMA OBRAZOVNOG UZRAST – CIKLUSA**

**INDIKATORI ZA PRIORITETNI CILJ :**

|  |  |  |  |
| --- | --- | --- | --- |
| **Kvalitetni uslovi obrazovanja na svim nivoima obrazovnog uzrasta – ciklusa** | **Indikator** | **Početno stanje** | **Željeno stanje** |
| Broj savremeno opremljenih kabineta u osnovnim školama | 29 | 83 |
| Broj savremeno opremljenih kabineta u Tehničkoj školi | 5 | 7 |
| Visina finansiranja učešća nadarenih učenika na pokrajinskim, republičkim i međunarodnim takmičenjima | 300.000,00 | 450.000,00 |
| Broj sportskih i rekreativnih programa osnovnih škola | 11 | 24 |
| Broj sportskih i rekreativnih programa Tehničke škole | 2 | 3 |
| Troškovi sanacije i rekonstrukcije zgrade, hala i objekata Tehničke škole | 3.195.000,00 | 303.195.000,00 |
| Broj novouspostavljenih partnerstava škola sa teritorije Ade sa drugim školama (programi, saradnja, takmičenja) | 2 | 10 |

**OPIS PRIORITETNOG CILJA:**

|  |
| --- |
| Cilj opštine Ada je razvijanje tzv. meke infrastrukture opštine, a prevashodno vaspitnih i obrazovnih ustanova, čiji je kvalitet od presudnog značaja za realizaciju prioritetnog cilja koji se odnosi na omladinsku politiku, turistički razvoj i izgradnju opštine kao investicione destinacije. Osavremenjeno i kvalitetno obrazovanje na lokalnom nivou i njegov brzi razvoj je u funkciji atraktivizacije opštine Ada kao destinacije za nove rezidente, i od uspeha opštine u ovoj oblasti u velikoj meri zavisiće i ostvarivanje prioiritetnih ciljeva u prethodno obrađenim oblastima. Cilj je da se na nivou obrazovanja obezbede uslovi za savremeniji proces nastave, modernije i primenljivije prenošenje znanja i saznanja, stimulisanje profesora, nastavnika i učenika i uvođenje novih modela i principa rada. U okviru ovog cilja, a sa ambicijom da se, nastavni procesi prilagode potrebama i mogućnostima privrede, opština će nastojati da primenom sistema dualnog obrazovanja, i širim obrazovnim procesom, promoviše preduzetništvo i aktivnosti osamostaljivanja (stručnog i poslovnog) svršenih učenika srednjih škola.  Od posebnog značaja za realizaciju ovog prioritetnog cilja je zadržavanje postojeće strukture obrazovnih profila u Tehničkoj školi, čime se perspektivno obezbeđuje bolja dostupnost domicilne radne snage.  U fokusu razvojnih planova i aktivnosti opštine je srednjoškolsko obrazovanje, dok se značajne aktivnosti planiraju i na nivou nižeg stepena, osnovnoškolskog obrazovanja. Od posebnog značaja za realizaciju ovog cilja biće osmišljavanje i sprovođenje stimulativnijeg okruženja za učenike, poboljšanje uslova rada i preduzimanje kompletnih sanacija i rekonstrukcija osnovnih škola na teritoriji opštine.  U suštini, ovaj prioriritetni cilj je moguće ostvariti značajnim budžetskim izdacima za obrazovanje, saradnjom sa višim nivoima vlasti (AP Vojvodina, Republika Srbija) i jačanjem učešća škola u širim i novim partnerstvima. Posebnu odgovornost u realizaciji ovog cilja imaće organi opštine sa najvišim stepenom političke odgovornosti (predsednik opštine, Veće i Skupština opštine), u delu koji se odnosi na očuvanje postojećeg pravnog statusa i obrazovanih profila Tehničke škole. |

**MERE:**

**MERA: Podrška unapređenju uslova rada, modernizaciji nastavnog procesa i učinaka učenika osnovnih i srednje škole sa teritorije opštine Ada**

OPIS MERE: Mera podrazumeva podršku opštine (materijalnu i finansijsku) da se osavremene uslovi rada (da se ostvari veća dostupnost nastavnika, kvalitet rada učenika, prostorno-tehnički uslovi učenja), da se modernizuje nastavni proces (da se podrži opremanje stručnih kabineta i učionica, u što većem broju predmeta na nivou osnovnih i srednje škole , da se obezbede sredstva za stručno usavršavanje nastavnika, da se sprovode programi koji se odnose na povećanje stepena motivacije učenika). Takođe, u okviru ove mere razmotriće se mogućnost dodatne finansijske podrške učenicima osnovnih i srednje škole sa nat-prosečnim rezultatima, opština će snositi troškove pripreme nadarenih i talentovanih učenika za pokrajinska, nacionalna i međunarodna takmičenjai troškove putovanja i boravka učenika i članova porodice u svrhu učešća na takmičenja izvan teritorije opštine (RS i inostranstvo). U okviru ove mere planira se i podrška sportskim i rekreativnim programima učenika osnovnih i srednjih škola, kao i aktivna uloga u povezivanju školskih poslovodstava i javnim preduzeća u cilju definisanja i primene olakšica i izrade novih programa namenjenih učeničkom uzrastu.

ODGOVORNI SUBJEKAT: Opština Ada – Opštinska uprava; u saradnji sa OŠ“Čeh Karolj“ , „Novak Raonić“ i Tehničkom školom

VREMENSKI ROK ZA REALIZACIJU: kratak (1 do 2 godine)

POTREBNA FINANSIJSKA SREDSTVA:

1. 10.000.000,00 dinara za potrebe OŠ „Čeh Karolj” Ada
2. 400.000,00 dinara za potrebe OŠ ,,Novak Radonić” Mol
3. 300.000.000,00 dinara za potrebe srednje Tehničke škole

NAČIN FINANSIRANJA MERE: budžetska sredstva opštine

**MERA:Rekonstrukcija i sanacija zgrade Srednje tehničke škole i stvaranje uslova za zadržavanje pravnog statusa škole**

OPIS MERE: U okviru ove mere planira se sprovođenje temeljne rekonstrukcije, adaptacije i sanacije zgrade Tehničke škole, hale i objekata koji pripadaju školi. Izrađena je kompletna projektno tehnička dokumentacija. U okviru ove mere, izvršni organi opštine (predsednik opštine, Opštinsko veće) aktivno će raditi na stvaranju uslova za zadržavanje pravnog statusa škole.

ODGOVORNI SUBJEKAT: Opština Ada – Opštinska uprava; Tehnička škola

VREMENSKI ROK ZA REALIZACIJU: srednji (3 do 5 godina)

POTREBNA FINANSIJSKA SREDSTVA: 300.000.000 dinara

NAČIN FINANSIRANJA MERE: budžetska sredstva opštine; sredstva budžeta AP Vojvodine; donatorska sredstva; projektno finansiranje (različiti modaliteti)

**RAZVOJNI PRAVAC 3 : URBANI RAZVOJ I ZAŠTITA ŽIVOTNE SREDINE**

**PRIORITETNI CILJ: UNAPREĐENJE SAOBRAĆAJNE I TERITORIJALNE DOSTUPNOSTI OPŠTINE**

**INDIKATORI ZA PRIORITETNI CILJ:**

|  |  |  |  |
| --- | --- | --- | --- |
| **Unapređenje saobraćajne i teritorijalne dostupnosti opštine** | **Indikator** | **Početno stanje** | **Željeno stanje** |
| Broj kilometara pod savremenim (rekonstruisanim) kolovozom na teritoriji opštine Ada | 0 | 27km + (700m parkinga) |
| Broj kilometara pod savremenim (rekonstruisanim) kolovozom na teritoriji naseljenog mesta Mol | 0 | 28 km + (1450m parkinga) |

**OPIS PRIORITETNOG CILJA:**

|  |
| --- |
| U prethodnom periodu, jedan od glavnih problema za ubrzanje ekonomskog razvoja opštine i izgradnju atraktivnije investicione destinacije Ade predstavljala je činjenica nedovoljne i teške saobraćajno-transportne i komunikacione dostupnosti opštine. Opština nema direktan pristup autoputu a putevi u opštinskoj nadležnosti nisu u celini modernizovani i sa modernim kolovozom, što su faktori koji određuju poziciju opština u savremenom poslovanju i privredi uopšte. Namera opštine u okviru ovog prioritetnog cilja je da prioritizuje direktnu povezanost opštine sa ključnim saobraćajnim pravcem na teritoriji AP Vojvodine i da bude deo mreže pokrajinskog auto-puta. Realizacijom ovog cilja omogućiće se unapređenje teritorijalne dostupnosti opštine, unaprediti kvalitet saobraćajne infrastrukture i puteva višeg nivoa na teritoriji opštine Ada i kreirati uslovi za unapređenje položaja opštine kao investicione, privredne i poslovne destinacije.  U odnosu na izgradnju auto-puta Ada – Mali Iđoš, unapređenje kvaliteta i puteva u opštinskoj nadležnosti i stanja nekategorisanih puteva u opštinskoj nadležnosti je cilj sekundarnog prioriteta, sa manjim značajem i uticajem na ostvarenje širih ciljeva opštine, definisanih u okviru vizije i parcijalnih vizija po razvojnim oblastima. Prioritet će predstavljati i modernizacija lokalnih kategorisanih i nekategorisanih puteva u naselju Mol, koje predstavlja bitnu saobraćajno-čvorišnu tačku opštinske mape puteva.  Radi realizacije ovog cilja opština planira robusna ulaganja, kako budžetskih sredstava, ali i obezbeđivanje sredstava iz drugih izvora od kojih će najviše zavisiti ostvarenje ovog prioritetnog cilja (sredstva budžeta Republike Srbija, sredstva budžeta AP Vojvodine) i eventualno potencijalno kreditno zaduživanje kod poslovnih banaka. Neophodno je naglasiti da realizacija ovog prioritetnog cilja prevashodno zavisi od navedenih drugih izvora finansiranja, te da organi opštine sa najvišom političkom odgovornošću planiraju temeljne aktivnosti lobističkog karaktera kako bi se ovaj cilj realizovao u planiranim rokovima. Realizacijom ovog cilja se obezbeđuje glavni uslov za unapređenje opštine Ada kao investicione i poslovne destinacije, sa unapređenim položajem na nivou AP Vojvodine. |

**MERE:**

**MERA: PRIPREMA I IZGRADNJA SAOBRAĆAJNICE KOJA OPŠTINU ADA POVEZUJE SE AUTOPUTEM SUBOTICA – NOVI SAD**

OPIS MERE**:**U okviru ove realizacije ove mere, opština će obezbediti unapređenje saobraćajne i teritorijalne dostupnost kroz samostalnu izgradnju ili učešće u izgradnji sa drugim opštinama ili višim nivoima vlasti saobraćajnice do autoputa E 75 (Subotica – Beograd). Cilj sprovođenja ove mere je obezbeđivanje jednostavnije i brže dostupnosti opštine kroz izgradnju regionalnog puta drugog reda Molski veliki put na deonici Ada – Mali Iđoš. Ukupna dužina saobraćajnice je 12 km. Za navedeni regionalni put izrađena je projektno-tehnička dokumentacija. U okviru realizacije mere opština planira da sprovede postupak eksproprijacije zemljišta, realizuje pregovore saopštinama, partnerima i institucijama, u čijoj nadležnosti su planiranje i izgradnja regionalnih puteva i pronađe adekvatan, prihvatljiv i održiv način finansiranja.

ODGOVORNI SUBJEKAT**:** Opština Ada; JKP “Standard”

VREMENSKI ROK ZA REALIZACIJU**:** srednji (3 do 5 godina)

POTREBNA FINANSIJSKA SREDSTVA**:** 800.000.000 dinara

NAČIN FINANSIRANJA MERE**:** finansijska sredstava budžeta RS; finansijska sredstva budžeta AP Vojvodina; finansijska sredstva budžeta opštine; sredstva iz kredita i zajmova kod poslovnih banaka

**MERA: REKONSTRUKCIJA I MODERNIZACIJA OPŠTINSKOG PUTA U NASELJU MOL**

OPIS MERE: Opština planira da kompletno rekonstruiše lokalne – opštinske (kategorisane i nekategorisane) puteve na teritoriji naseljenog mesta Mol. Opština će pripremiti i usvojiti potrebne odluke i akte od strane nadležnih organa i tela, kako bi se ova mera realizovala i finansirala kao prioritetna za navedeno naseljeno mesto opštine. U okviru ove mere planira se temeljna rekonstrukcija (presvlačenje kolovoza, kontinuirano održavanje i postavljanje nove saobraćajne signalizacije od strane nadležnog opštinskog subjekta, u cilju unapređenja stepena bezbednosti u saobraćaju). Namera opštine je da u okviru vremenskom perioda sprovođenja ove intervencije primeni finansijski najcelishodnije rešenje.

ODGOVORNI SUBJEKAT: Opština Ada, JKP

VREMENSKI ROK ZA REALIZACIJU: kratak (1 do 2 godine)

POTREBNA FINANSIJSKA SREDSTVA: 80.000.000 do 100.000.000 dinara

NAČIN FINANSIRANJA MERE: budžetska sredstva; sredstva dostupnih fondova, sredstva iz kredita i zajmova kod poslovnih banaka

**PRIORITETNI CILJ: SAVREMENE, KVALITETNE I DOSTUPNE KOMUNALNE USLUGE I PRIKLJUČCI ZA SVE GRAĐANE OPŠTINE**

**INDIKATORI ZA PRIORITETNI CILJ :**

|  |  |  |  |
| --- | --- | --- | --- |
| **Savremene, kvalitetne i dostupne komunalne usluge i priključci za sve građane opštine** | **Indikator** | **Početno stanje** | **Željeno stanje** |
| Broj korisnika vodovodne mreže – broj domaćinstava | 6214 (fizička lica)  6.518 (fizička + pravna lica) | 6.697 |
| Površina modernizovane vodovodne mreže (u km) | 48 (plastične cevi: PVC,PE) | 115 |
| Broj korisnika kanalizacione mreže – broj domaćinstava | 1.573 | 6518 |
| Kapacitet PzPOV (u ES) | 7.000 | 15.000 |
| Broj novih korisnika usluga fabrike vode – broj domaćinstava u naseljima Ada i Mol | 0 | 6518 |
| Broj novo-izgrađenih toplovoda na teritoriji opštine | 0 | 1 |
| Broj javnih subjekata (ustanova, organizacija, javnih preduzeća) sa pristupom novom sistemu toplovodnog snabdevanja | 0 | 10 |
| Broj individualnih domaćinstava sa pristupom toplovodnom snabdevanju iz novoizgrađenog toplovoda | 0 | 100-150 |

**OPIS PRIORITETNOG CILJA:**

|  |
| --- |
| Ključan problem osiguranja i obezbeđenja kvalitetnog života stanovnika opštine Ada u prethodnom periodu ticao se nepostojanja pune dostupnosti i potrebnog stepena kvaliteta pružanja javnih komunalnih usluga na teritoriji opštine. U okviru ovog prioritetnog cilja planirano je značajno unapređenje pristupa vodovodnoj mreži, kanalizacionoj mreži, čistoj pijaćoj vodi i usluzi grejanja za stanovnike, pravna lica i javne organe i organizacije opštine Ada. Takođe, u okviru ovog prioritetnog cilja planiraju se aktivnosti na unapređenju i modernizaciji vodovodne, kanalizacione i toplovodno-gasovodne mreže kako bi se značajno unapredio kvalitet pruženih javnih komunalnih usluga. Pored ovih sadržaja prioritetnog cilja, mere koje će biti realizovane doprineće, ne samo unapređenju dostupnosti i kvaliteta komunalnih usluga i javnih sistema za pružanje usluga, već će omogućiti i bitno proširenje kruga korisnika usluga, čime će se ova oblast meke infrastrukture opštine Ada značajno unaprediti i time doprineti unapređenju položaja opštine Ada kao investicione, poslovne i turističke destinacije. Cilj je da se nakon primene mera u okviru ovog prioritetnog cilja, opština Ada pozicionira kao lider na nivou upravnog okruga u segmentu meke infrastrukture, koja je od ključnog značaja za pozitivan imidž opštine i za odlučivanje investitora, preduzetnika i stanovnika o lociranju svog poslovanja i odlučivanju o mestu naseljavanja.  Realizacija ovog prioritetnog cilja u najvećoj meri zavisi od partnerstava uspostavljenih sa višim nivoima vlasti (prevashodno republičkog nivoa vlasti, kao i pokrajinskog nivoa), kao i od poslovno-profitne zainteresovanosti kompanija iz poslovnog sektora, pre svega zbog visokih vrednosti mera – projekata i programa – čija realizacija je planirana u okviru ovog prioritetnog razvojnog cilja opštine.  Opština Ada ima ograničena investiciono usmerena sredstva, a za punu, efikasnu i racionalnu realizaciju mera iz ovog cilja potrebna su sredstva iz ne-lokalnih izvora, uz racionalno planiranje i trošenje opštinskih budžetskih sredstava, u okviru mere gde je lokalno finansiranje potrebno. Opština će radi realizacije mera ovog prioritetnog cilja posebno voditi računa o izvodljivosti mera, dužini trajanja i izabraće najpovoljnije načine i izvore finansiranja, odnosno partnere sa najpovoljnijim uslovima poslovanja, kako se ne bi ugrozila budžetska stabilnost i ostvarivanje nadležnosti i pružanje drugih usluga od strane opštine. |

**MERE:**

**MERA: KOMPLETNA ZAMENA – REKONSTRUKCIJA INSTALACIJA NA VODOVODNOJ MREŽI NA CELOJ TERITORIJI OPŠTINE**

OPIS MERE**:**Opština planira da pripremi u saradnji sa zainteresovanim partnerom iz poslovnog sektora projektno-tehničku dokumentaciju, obezbedi potrebne dozvole, izmeni plansko-urbanističke propise, pripremi neophodne studije (studija izvodljivosti i dr.), programe i projekte u cilju dobijanja saglasnosti nadležnog tela Ministarstva finansija (Komisija za javno-privatno partnerstvo) za sprovođenje projekta javno-privatnog partnerstva.

Realizacija ove mere je od izuzetnog značaja za unapređenje stanja, kvaliteta i dostupnosti vodovodne mreže na celoj teritoriji opštine jer je plan da se instaliraju nove, evropski standardizovane instalacije i uklone dotrajali delovi vodovodne mreže, eliminišu gubici vode i poboljša opšti kvalitet vode koju koriste građani. Mera će biti realizovana u više faza, uz ostvarivanje jake kontrolne uloge opštine, u skladu sa pozitivnim propisima.

ODGOVORNI SUBJEKAT**:**Opština Ada; ; JKP; privatni partner iz poslovnog sektora

VREMENSKI ROK ZA REALIZACIJU**:**srednji (3 do 5 godina)

POTREBNA FINANSIJSKA SREDSTVA:1.776.608.864,06 dinara (deo vodovodne mreže + fabrika vode putem programa JPP)

NAČIN FINANSIRANJA MERE: projekat javno-privatnog partnerstva (JPP)

**MERA: IZGRADNJA NEDOSTAJUĆE KANALIZACIONE MREŽE NA TERITORIJI OPŠTINE**

OPIS MERE**:**Mera podrazumeva donošenje lokalnih akata, preduzimanje radnji i aktivnosti u skladu sa pozitivnim propisima, sprovođenje analize stanja kanalizacione mreže i potreba stanovništva opštine Ada za ostvarivanje punog pristupa opštinskog kanalizacionom sistemu. Realizacijom ove mere pristup opštinskom kanalizacionom sistemu ostvariće svi građani sa teritorije naselja Ada i naselja Mol.

ODGOVORNI SUBJEKAT**:** Opština Ada; u saradnji sa JKP

VREMENSKI ROK ZA REALIZACIJU**:**srednji (3 do 5 godina)

POTREBNA FINANSIJSKA SREDSTVA: 5.487.000.000 dinara (ukupna finansijska sredstva uključujući i meru: Proširivanje kapaciteta postrojenja za prečišćavanje otpadnih voda u naselju Mol)

NAČIN FINANSIRANJAMERE: budžetska sredstva opštine; sredstva budžeta Republike Srbije

**MERA: PROŠIRIVANJE KAPACITETA POSTROJENJA ZA PREČIŠĆAVANJE OTPADNIH VODA U NASELJU MOL**

OPIS MERE:U okviru ove mere opština će pokrenuti inicijativu, pripremiti potrebnu dokumentaciju i pribaviti saglasnosti i dozvole viših nivoa vlasti, u cilju transformacije Postrojenja i izvođenja druge faze izgradnje Postrojenja za prečišćavanje otpadnih voda u naselju Mol. Cilj sprovođenja mere je proširenje kapaciteta Postrojenja za prečišćavanje otpadnih voda sa sadašnjih 7000 ES na 15.000 ES. U tehničko-tehnološkom smislu u okviru ove mere biće srovedena nivelacija za odvod atmosferske kanalizacije odnosno odvajanje atmosferske od fekalne kanalizacije. Opština će, u skladu sa svojim nadležnostima, u okviru realizacije ove mere, inicirati izradu potrebne dokumentacije i pribavljanje dozvola i rešenja (počev od Idejnog projekta do izdavanja rešenja o građevinskoj dozvoli).Opština planira da se obezbedi povećavanje kapaciteta Postrojenja kroz funkcionalizaciju postrojenja, izgradnju novih objekata i celina postrojenja, uvećanje količine otpadnih voda, prilagođavanje zahtevanim ekološkim standardima i nastojati da smanji negativan uticaj na životnu sredinu u konkretnom teritorijalnom okruženju.

ODGOVORNI SUBJEKAT**:** Opština Ada;

VREMENSKI ROK ZA REALIZACIJU**:**kratak (1 do 2 godine)

POTREBNA FINANSIJSKA SREDSTVA**:** 5.487.000.000 dinara (kanalizaciona mreža + postrojenje za prečišćavanje otpadnih voda)

NAČIN FINANSIRANJA MERE**:** budžetska sredstva opštine; sredstva budžeta Republike Srbije

**MERA: IZGRADNJA FABRIKE VODE– IZGRADNJA CRPNE STANICE I UREĐAJA ZA KONDICIONIRANJE PIJAĆE VODE ZA NASELJA ADA I MOL**

OPIS MERE**:** Mera podrazumeva izgradnju crpne stanice i uređaja za kondicioniranje pijaće vode za naselja Ada i Mol, na lokaciji izvorište „Novi vodozahvat“ između naselja Ada i Mol. Planira se da kapacitet fabrike vode iznosi 401 lit/ s, a da ukupan broj korisnika ove fabrike za naselje Ada iznosi do 4000 korisnika – domaćinstava a za naselje Mol do 2500 korisnika – domaćinstava. Cilj realizacije ove mere je obezbeđivanje fizičko-hemijske i mikro-biološki ispravne vode za piće u skladu sa Pravilnikom o higijenskoj ispravnosti vode za piće. Pripremljen je od strane opštine Idejni projekat i Projekat za građevinsku dozvolu, a u proceduri je priprema dokumentacije za izdavanje građevinske dozvole od strane opštine. Realizacijom ove trajno se rešava problem javno dostupne ispravne vode za piće, imajući u vidu da je u prethodnom periodu na snazi bila zabrana korišćenjae vode za piće iz javnog vodovoda u Adi i Molu.

ODGOVORNI SUBJEKAT**:**Opština Ada,usaradnji sa privatnim sektorom

VREMENSKI ROK ZA REALIZACIJU**:** srednji (3 do 5 godina)

POTREBNA FINANSIJSKA SREDSTVA**:** 160.000.000 – 170.000.000 dinara

NAČIN FINANSIRANJA MERE: Projekat javno-privatnog partnerstva (JPP)

**MERA: IZGRADNJA TOPLOTNE STANICE UZ BUŠOTINU ADICA 2/XI**

OPIS MERE**:**Mera podrazumeva izgradnju novog toplovoda u cilju povezivanja toplotne stanice i potrošača i postrojenja za iskorišćenje gasa iz hidro-termalne bušotine. Izgradnja toplovodabiće sprovedena u istočnom delu naselja Ada, na desnoj obali Tise i obuhvatiće 23 parcele. Postojeća bušotina Adica 2, koja je izbušena za potrebe turističko-rekreativnog centra Adica za dobijanje termo-mineralne vode koja se koristi u svrhe: za zagrevanje objekata u okviru centra i van njega, za snabdevanje toplom vodom bazena i pratećih objekata i za sportsko-rehabilitacione i turističke potrebe. U postrojenju će se gas koristi za proizvodnju električne i toplotne energije. Izrađen je celokupni tehnički projekat novog toplovoda, na bazi projektnog zadatka, plana parcela, plana vodova, urbanističkog projekta za „Welness“ centar i informacija iz Opštinske uprave. Planirani potrošači toplovoda su: Dom zdravlja, Zgrada Opštinske uprave opštine, OŠ „Čeh Karolj“, PU „Čika Jova Zmaj“, hostel „Dom“, Sportski pansion, Balon hala, budući „Welnes“ centar, Tehnička škola Ada, bazen i podstanica ka objektima kolektivnog stanovanja. U u okviru ove mere biće izvršena i adapatacija postojećih podstanica.

Realizacijom ove mere povećava se upotreba obnovljivih izvora energije i smanjuje potrošnja električne energije iz elektro-distributivnog centra.

ODGOVORNI SUBJEKAT**:**JKP „Standard“, opština Ada

VREMENSKI ROK ZA REALIZACIJU**:**srednji(3 do 5 godina)

POTREBNA FINANSIJSKA SREDSTVA**:** 400.000.000 dinara

NAČIN FINANSIRANJA MERE: budžetska sredstva Republike Srbije; budžetska sredstva opštine Ada

**PRIORITETNI CILJ : ZDRAVA I BEZBEDNA ŽIVOTNA SREDINA**

**INDIKATORI ZA PRIORITETNI CILJ :**

|  |  |  |  |
| --- | --- | --- | --- |
| **Zdrava i bezbedna životna sredina** | **Indikator** | **Početno stanje** | **Željeno stanje** |
| Broj nesanitarnih deponija – smetlišta | 1 | 0 |
| Broj kontejnera dostupnih stanovnicima opštine | 10 od 5m3  6 od 1m3 | 11 od 5m3  7 od 1m3 |
| Broj organizovanih obuka i edukacija namenjenih stanovnicima opštine Ada o odgovornom ponašanju prema životnoj sredini | 0 | 10 |
| Broj volonterskih aktivnosti u oblasti zaštite životne sredine na teritoriji opštine | 0 | 10 |

**OPIS PRIORITETNOG CILJA:**

|  |
| --- |
| Glavni problemi u oblasti zaštite životne sredine na teritoriji opštine su: postojanje nesanitarne deponije, nedovoljno odgovorno postupanje građana opštine prema životnoj sredini i nedovoljni stepen posvećenosti opštine rešavanju pitanja od značaja za zaštitu životne sredine. Stanje i kvalitet lokalne životne sredine je od izuzetnog značaja za kvalitet života građana, kao i za percepciju jedne lokalne samouprave. Iz tog razloga, prioritet opštine Ada je unapređenje stanja životne sredine i organizovano i sistematično delovanje u cilju prevencije daljeg narušavanja životne sredine na teritoriji opštine.  Ključni cilj je eliminacija ne-sanitarne deponije, stvaranje uslova za brže, kvalitetnije i efikasnije odlaganje otpada i organizovano, plansko i ciljano obrazovanje stanovništva o potrebi očuvanja zdrave životne sredine.  U okviru ovog prioritetnog cilja predviđeno je uklanjanje ne-sanitarne deponije, postavljanje kontejnera dostupnih stanovnicima svih teritorijalnih delova – celina opštine Ada i ustanovljavanje edukativnih aktivnosti i sadržaja organizovanih od strane nadležnih opštinskih organa i tela, u saradnji sa partnerima iz civilnog sektora. Cilj je i da se promoviše volonterski rad i da se kroz primer volonterizma, pozitivno utiče na lokalno stanovništvo, kako bi se anomalije u ekološkom ponašanju popravile ili potpuno iskorenile.  Za realizaciju ovog prioritetnog cilja dovoljna su budžetska sredstva opštine, a za opsežniji i temeljniji rad na planu podizanja ekološke svesti lokalne populacije od ključne važnosti su partnerstva, kako na lokalnom, opštinskom nivou (sa civilnim sektorom) tako i sa višim nivoima vlasti kroz dostupne edukativne i ekološke projekte i programe. |

**MERE:**

**MERA: PREDUZIMANJE AKTIVNOSTI U CILJU ELIMINACIJE SMETLIŠTA SA TERITORIJE OPŠTINE**

OPIS MERE: Opština želi da preduzme aktivnosti u cilju rešavanja pitanja sakupljanja naopasnog otpada i njegovog odlaganja na smetlištima (koji se nalaze unutar i izvan zona stanovanja). U okviru ove mere resorno odgovorni subjekat JKP, u saradnji sa nadležnim organizacionim jedinicama Opštinske uprave opštine preduzeće radnje u cilju eliminacije jedne nesanitarne deponije komunalnog otpada. Paralelna aktivnost sa eliminacijom nesanitarne deponije podrazumevaće nabavku i postavljanje kontejnera, dostupnih stanovništvu na delovima teritorije opštine na kojima se smetlišta nalaze u naselju Ada. U Okviru realizacije ove mere biće donete od strane nadležnih organa opštine i JKP-a odluke i akti u cilju jačanja kontrolne uloge Opštinske uprave opštine i jačanja kapaciteta JKP u delu delokruga rada koji se odnosi na upravljanje otpadom. Ova mera, koja će u celini biti sprovedena, i čija realizacija će omogućiti unapređenje harmonizovanih rada nadležnih opštinskih organa i tela, predstavlja uvod u pronalaženje trajnijeg rešenja za neorganizovano odlaganja otpada na delovima teritorije opštine.

ODGOVORNI SUBJEKAT: Opština Ada – Opštinska uprava opštine Ada, JKP

POTREBNA FINANSIJSKA SREDSTVA: 50.000.000,00 dinara

VREMENSKI ROK ZA REALIZACIJU: kratki (1 do 2 godine)

NAČIN FINANSIRANJA MERE: : budžetska sredstva; sredstva dostupnih fondova

**MERA: EDUKACIJA GRAĐANA SA CILJEM ODGOVORNOG POSTUPANJA PREMA ŽIVOTNOJ SREDINI**

OPIS MERE: Mera podrazumeva edukaciju građana i organizovanje i sprovođenje kampanja u cilju unapređenja nivoa ekološke svesti građana i odgovornijeg postupanja prema životnoj sredini. Edukacija građana biće sprovođena od strane nadležnog odeljenja Opštinske uprave, u saradnji sa zainteresovanim predstavnicima civilnog sektora iz opštine i sa teritorije upravnog okruga i AP Vojvodine.Edukacija će se sprovesti ciljno i namenski nakon orgranizovanja fokus grupa i anketiranja građana, čiji je cilj utvrđivanje teritorijalne lociranosti neodgovornog ponašanja. Edukacije će biti sprovedena kroz obuke i radionice, a namera je da se promovišu u okviru obuka i volonterske aktivnosti u oblasti ekologije. U cilju odgovornog postupanja prema životnoj sredini, opština će samostalno ili u saradnji sa opštinama iz Severnno-banatskog okruga inciratiopštinksku i / ili okružnu kampanju odgovornog ekološkog ponašanja, u okviru koje će izložiti buduće namere i dosadašnje rezultate opštine u ovoj sve značajnijoj oblasti.

ODGOVORNI SUBJEKAT: Opština Ada – Opštinska uprava opštine; u saradnji sa lokalnim civilnim sektorom i sa opštinama – Opštinskim upravama sa teritorije Severno-banatskog upravnog okruga

VREMENSKI ROK ZA REALIZACIJU: kratak (1 do 2 godine)

POTREBNA FINANSIJSKA SREDSTVA: 1.000.000 dinara

NAČIN FINANSIRANJA MERE: budžetska sredstva; sredstva dostupnih fondova – pokrajinski fondovi, fondovi resorno nadležnih ministarstava Vlade RS

1. **OKVIR ZA SPROVOĐENJE, PRAĆENJE SPROVOĐENJA, IZVEŠTAVANJE I VREDNOVANJE PLANA RAZVOJA**

U cilju sprovođenja Plana razvoja opštine Ada za period 2021. do 2027. godina, opština planira da uspostavi institucionalni okvir, primeren potrebama i kapacitetima organa opštine. Institicionalni okvir će obezbediti praćenje sprovođenja, izveštavanje i vrednovanje učinaka.

* 1. **Koordinaciono telo – poslovi, sastav, rukovođenje i pitanje koordinatora Koordinacinog tela**

Opština Ada planira da uspostavi tzv. dvostepeni institucionalni okvir, koga će činiti: Koordinaciono telo i Nosioci mera (definisani u Planu razvoja). Koordinacino telo je upravljačko telo, koje upravlja procesom sprovođenja Plana razvoja, na osnovu izveštaja prati stepen progresa, ima pravo da odlučuje o metodama i predlozima za upravljanje problemima, koji nastanu u vremenskom periodu sprovođenja Plana razvoja. Koordinaciono telo ima pravo da utvrđuje korektivne mere i da predlaže reviziju Plana razvoja.

Koordinacionim telom rukovodiće koordinator. Po automatizmu članovi Koordinacionog tela biće članovi organa opštine i rukovodioci ustanova i organizacija nadležnih za sprovođenje Planom razvoja utvrđenih mera.

Ulogu Koordinacionog tela vršiće Opštinsko veće opštine Ada, prošireno napred navedenim nosiocima mera. U okviru Koordinacionog tela biće izvršen delegiranje ovlašćenja i odgovornosti za implementaciju pravaca razvoja. Opštinska uprava je odgovorna za sprovođenje Plana razvoja na nivou ciljeva i mera.

Ulogu Koordinatora vršiće nadležna organizaciona jednica Opštinske uprave, za finansije. Obaveza Odeljenja je da održava komunikaciju sa organizacijama koje su nosioci mera i aktivnosti, da pribavlja izveštaje i informacije o sprovođenju mera i realizovanim aktivnostima, da identifikuje probleme, utvrđuje preporuke za rešavanje problema i da vrši nadzor nad usaglašenošću srednjoročnih planova ustanova i organizacija sa prioritetnim ciljevima i merama definisanim Planom razvoja. Obaveza Odeljenja je da redovnom priprema i dostavlja Koordinacionom telu izveštaje o napretku i da obavlja i druge poslove za Koordinaciono telo.

Nosioci mera i aktivnosti su organizacioni delovi Opštinske uprave opštine Ada i drugi javni akteri, precizirani u sadržaju Plana razvoja. Obaveza nosilaca mera i aktivnosti je da sopstvene planove (godišnje programe i planove, finansijske planove) izrađuju u skladu sa sadržajem definisanih mera i aktivnostima koje su predviđene Planom razvoja. Nosioci mera i aktivnosti su obavezni da predviđene mere i aktivnosti sprovode i da obavljaju poslove izveštavanja odnosno da sačinjavaju i dostavljaju izveštaje Koordinacionom telu. Izveštaji treba da sadrže pregled sprovedenih aktivnosti po merama, pregled problema i pregled preporuka i mogućnosti za rešavanje evidentiranih problema u realizaciji mera.

* 1. **Sprovođenje plana razvoja opštine Ada**

Plan razvoja biće realizovan putem uspostavljanja jasnog procesa planiranja, izrade, donošenja i sprovođenja dokumenata javnih politika (strategija, programa, koncepata politike), drugih planskih dokumenata: srednjoročnih planova i finansijskih planova i drugih propisa koji se donose u skladu sa zakonom, Statutom opštine Ada i drugim aktima, donetim u skladu sa važećim opštinskim propisima.

Operacionalizacija Plana razvoja ostvaruje se pripremom i donošenjem Srednjoročnog plana opštine Ada. Srednjoročni plan razvoja opštine Ada biće donet u skladu sa obavezama koje proističu iz Zakona o planskom sistemu Republike Srbije i Uredbe o metodologiji za izradu srednjoročnih planova.

**6.3 Praćenje sprovođenja Plana razvoja opštine Ada**

U procesu praćenja sprovođenja Plana razvoja biće evidentirano sledeće:

1. Da li se prioritetni razvojni ciljevi i mere ostvaruju u skladu sa Planom razvoja;
2. Koji se rizici identifikuju ili očekuju u ostvarenju učinaka Plana razvoja;
3. Koje lokalne odluke je potrebno doneti u slučaju odstupanja od planiranog;
4. Da li su planirani i ostvareni učinci i dalje relevantni za ostvarenje definisane vizije.

Praćenje realizacije mera utvrđenih Planom razvoja podrazumeva uspostavljanje sistema prikupljanja i obrade podataka u vezi sa realizacijom mera (monitoring proces). Monitoring se sprovodi kontinuirano, obavlja se putem standardizovanih obrazaca i uspostaavljenih baza podataka, koje se ažuriraju prema podacima zvanične statistike (tzv. sekundarni podaci). U okviru monitoring procesa biće prikupljani primarni podaci. Odgovornost za prikupljanje primarnih podataka biće delegirana rukovodiocima resorno odgovornih unutrašnjih organizacionih jedinica u okviru Opštinske uprave opštine Ada.

**6.4 Vrednovanje postignutih učinaka Plana razvoja**

Vrednovanje učinaka Plana razvoja će se vršiti periodično. Vrednovanje se vrši putem analize odnosno upoređivanja prikupljenih podataka i informacija tokom sprovođenja Plana razvoja. Cilj vrednovanja je ocena relevantnosti, efikasnosti, efektivnosti i održivosti mera iz Plana razvoja; utvrđivanje stepena promene koja je nastala doslednom realizacijom mera iz Plana razvoja i procene stepena ostvarivanja prioritetnih razvojnih ciljeva. Na osnovu vrednovanja utvrđuje se potreba za revizijom Plana razvoja ili potreba za kvalitetnijim i odgovornijim planiranjem. Zvanične podatke i službene informacije za realizaciju procesa vrednovanja dostavljaće organi i organizacije koji su odgovorni za realizaciju mera iz Plana razvoja Odeljenju za finansije Opštinske uprave opštine Ada. Za procenu učinaka mogu se koristiti i podaci iz drugih izvora (podaci i službene informacije upravnog okruga, zvanične statistike, podaci opštinskih organa, podaci i službene informacije višeg nivoa vlasti, studije, monografije, članci, analize i dr.).

**6.5 Izveštavanje o sprovođenju i postignutim učincima Plana razvoja**

U cilju ispunjavanja obaveza propisanih Zakonom o planskom sistemu RS, opština Ada će izraditi sledeće izveštaje u vezi sa Planom razvoja:

1. Izveštaj o sprovođenju srednjoročnog plana;
2. Izveštaj o sprovođenju Plana razvoja na godišnjem nivou;
3. Izveštaj o postignutim učincima Plana razvoja opštine – na trogodišnjem nivou.

Za prikupljanje informacija o realizaciji plana na godišnjem nivou i pripremu Nacrta Godišnjeg izveštaja o sprovođenju Plana razvoja zaduženo je Odeljenje za budžet i finansije Opštinske uprave opštine Ada. Predlog Izveštaja o učincima sprovođenja Plana razvoja opštine pripremiće Opštinsko veće opštine Ada i podneti ga na usvajanje Skupštini opštine, najkasnije u roku od šest meseci od isteka roka.

Radi obezbeđivanja transparentnosti i javnosti rada opštine Ada, izveštaji će biti redovno objavljivani na zvaničnoj internet prezentaciji opštine Ada, najkasnije u roku od 15 dana od dana usvajanja. Od momenta kada bude uspostavljen JIS (Jedinstveni informacioni sistem za planiranje, praćenje sprovođenja, koordinaciju javnih politika i izveštavanje), opština Ada će biti u obavezi da sve napred pomenute izveštaje unosi u sistem i da odredi u okviru Opštinske uprave opštine Adda odgovorno lice za unos podataka.

**6.6 Revizija Plana razvoja**

U zavisnosti od sadržaja Izveštaja o učincima, ukoliko se ukaže potreba za temeljnijom revizijom Plana razvoja, istoj će se pristupiti u skladu sa procedurama propisanim Zakonom o planskom sistemu Republike Srbije. U tom slučaju, reviziju Plana razvoja inicira Opštinsko veće opštine Ada, uz obrazloženje razloga. Odluku o pokretanju procesa revizije Plana razvoja donosi Skupština opštine Ada. Opština Ada se obavezuje da će postupak za reviziju sprovesti u skladu sa zakonskim procedurama, propisanim i za usvajanje Plana razvoja opštine.